Kementerian Palestin kutuk tindakan pembunuhan seorang warganya

RAMALLAH, 16 Rabiulawal 1444H, Khamis – Menteri Luar dan Ekspatriat Palestin mengutuk tindakan pembunuhan seorang remaja lelaki warganya di pintu masuk Kem Pelarian al-Aroub, utara Hebron.

Kementerian menerusi kenyataan menyelar, jenayah baharu yang dilakukan rejim Zionis sebagai sebahagian siri pembunuhan harian terhadap rakyat Palestin.

Tindakan berkenaan sekali gus membuktikan negara haram itu bertanggungjawab dengan jenayah yang dilakukan, sambil menggesa masyarakat antarabngsa menyediakan perlindungan kepada penduduk Palestin.

Malah, pada masa sama menggesa Mahkamah Jenayah Antarabangsa menyegerakan siasatan ke atas jenayah yang dilakukan.

Usama Mahmoud Adawi terkorban selepas beberapa butir peluru menembusi perut kesan ditembak rejim Zionis dalam pertempuran di kem pelarian.

Remaja berusia 18 tahun itu disahkan meninggal dunia ketika mendapat rawatan di hospital. – Agensi


PAS perlu terbalikkan strategi, pujuk Bersatu dengan kekuatan MN

BANGI, 27 Syaaban 1442H, Jumaat – Demi penyatuan ummah yang dicita-citakan ramai pihak, baik daripada parti politik, pertubuhan bukan kerajaan (NGO) mahupun rakyat sendiri, PAS disyor untuk menggunakan strategi baharu.

Penganalisis politik, Prof Madya Dr Azmi Hassan berkata, PAS perlu mencuba mengambil pendekatan memujuk Parti Pribumi Bersatu Malaysia (Bersatu) dengan kekuatan Muafakat Nasional (MN).

“PAS perlu cuba pujuk Bersatu. Kerana UMNO melihat, Bersatu itu adik dia. Saya tahu niat PAS itu baik (menyatukan UMNO-Bersatu), walaupun dituduh PAS nak jawatan dan sebagainya, tapi saya tahu niat mereka memang untuk menyatukan.

“Jadi apa yang boleh dilakukan adalah PAS terbalikkan strategi, kuatkan Muafakat Nasional (MN), untuk memaksa Bersatu bersama-sama MN.

“Itu saya rasa boleh memaksa UMNO menerima Bersatu. Walaupun sebelum ini menolak. Jadi untuk perpaduan ummah, PAS sebagai ‘kingmaker’ perlu melakukan perkara ini,” katanya dalam program Agenda Pertiwi bertajuk ’PN vs BN: Apa nasib politik Melayu?’ yang disiarkan di TV Pertiwi, malam ini.

Mengulas lanjut, beliau berkata, jika Barisan Nasional (BN) memilih untuk bergerak secara bersendirian pada Pilihan Raya Umum akan datang, ia terpaksa berhadapan dengan PAS.

“… dan PAS kuat di Terengganu, Kelantan dan Kedah, manakala Bersatu, walaupun tiada sejarah kekuatannya, tetapi pengaruhnya tetap ada.

“Sebab itu, sebaiknya ketiga-tiga ini bergabung, selesaikan pembahagian kerusi secara dalaman, dan akhirnya, bersama. Itu sebaik-baiknya,” katanya.

Dalam pada itu, Dr Azmi menegaskan, rakyat tidak mahu berlaku situasi di mana pilihan raya sudah diadakan, namun kerajaan masih tak mampu ditubuhkan.

“Contoh macam Israel sekarang dah dua minggu pilihan raya, kerajaan tak dapat ditubuhkan, kerana satu parti pun tidak kuat,” katanya.


Mengapa tanah 4,400 hektar tak dijadikan Tanah Rizab Melayu?

ISU utamanya ialah mengenai pencerobohan tanah kerajaan secara haram dan ia adalah salah tidak kira apa jua tujuan dan matlamat yang diutarakan.

Menceroboh adalah haram dan wajib dihukum.

2. Isu ini dibawa ke Mahkamah oleh DAP Pahang pada 28 Ogos 2020 kononnya bagi membantu 111 orang peneroka tanah haram ini.

Peliknya, adakah DAP tidak dapat membezakan antara tanah haram dengan tanah yang bergeran atau sah?

DAP jangan cuba menjernihkan air yang keruh dengan memanipulasikan pekebun tanam haram ini dengan perkara kebenaran.

Sedangkan kerajaan negeri mempunyai hak ke atas tanah pajakan, inikan pula tanah haram yang tidak bergeran.

3. Lebih baik DAP memfokuskan isu gangguan bekalan air bersih yang sering terputus disebabkan loji rawatan air yang tidak boleh merawat, yang juga berpunca daripada kekeruhan air kesan daripada penerokaan tanah haram ini. Itu satu masalah besar.

Pencerobohan tanah haram ini daripada kecil terokaannya kini sudah semakin besar sehingga setiap kali pembukaan kawasan baru akan menjejaskan air di kawasan berkenaan.

Jangan menjadikan ‘point’ kononnya tanah ini telah diteroka pada zaman dahulu lagi, perkara salah tetap salah.

4. Demonstrasi Selamatkan Pekebun Durian oleh DAP dengan mempamerkan gambar Yang di Pertuan Agong untuk tujuan meraih simpati dan campur tangan pihak istana amatlah jelik.

Jangan jadikan isu ini sebagai mainan politik murahan seperti yang dilakukan oleh Ahli Dewan Undangan Negeri (ADUN) Tras, Pahang iaitu Chow Yu Hui yang terbabit dalam demonstrasi ini, yang turut lari daripada memfokuskan masalah utamakan kawasan ini iaitu ‘air bersih’.

Yu Hui sebelum ini cuba mempopularkan diri apabila memfailkan permohonan mahkamah untuk membantah iklan Jawi di papan tanda pihak berkuasa tempatan (PBT) Pahang.

5. Kerajaan negeri harus mengambil tindakan tegas dan tidak beri muka kepada mereka.

Keputusan kes ini nanti boleh dijadikan contoh rujukan kepada negeri-negeri lain yang turut mempunyai tanah haram seumpama ini.

Dalam kes ini kita sedia maklum bahawa Setiausaha Kerajaan Negeri Pahang Sallehudin Ishak dalam laporan MalaysiaKini pada 20 Ogos 2020 lalu menjawab dakwaan Save Musang King Alliance (Samka), sebuah kumpulan yang dibentuk oleh petani durian yang tidak mempunyai izin menduduki tanah di Raub dengan tegas berkata: “Kerajaan negeri tidak akan tunduk kepada tekanan mana-mana pihak yang menentang legalisation scheme (skim pengesahan pendudukan tanah di sisi undang-undang) ini,”

6. Mereka kemudian mempunyai helah lain bagi mendapatkan tanah di bawah nama syarikat dengan meletakkan nama kerabat.

Ia dengan harapan supaya mereka mendapat tanah seluas mungkin untuk mengaut keuntungan banyak tanpa berkongsi dengan kerajaan negeri.

Tanah yang diduduki oleh petani secara haram akan dipajakkan kepada Royal Pahang Durian Produce-PKPP Sdn Bhd (RPDP-PKPP) untuk ‘menghalalkan’ pendudukan tanah secara haram itu.

Siapa Royal Pahang Durian Group (RPD) dan Perbadanan Kemajuan Pertanian Negeri Pahang (PKPP)?

Khabarnya syarikat milik bukan Melayu yang meletakkan nama kerabat Pahang dan terbaharu RPDP-PKPP dilaporkan telah diberi pajakan dan hak untuk menggunakan tanah seluas 5,357 ekar di Raub selama 30 tahun.

Malah, tambahan 30 tahun lagi yang menjadikannya sebanyak 60 tahun membolehkan mereka menanam pokok durian di atas tanah berkenaan.

7. Kami bukan mempersoalkan mengenai usaha sama kerajaan negeri atau penglibatan kerabat diRaja dalam syarikat tersebut, tetapi yang menjadi tanda tanya mengapa tidak ada penguatkuasaan melarang pencerobohan?

Jika berlaku pencerobohan, adakah pihak berwajib mengambil tindakan terhadap syarikat atau pekebun terbabit?

Isunya adalah mengapa tiada tindakan pemguatkuasaan?

Bagaimana syarikat atau pekebun boleh menanam pokok durian di atas tanah yang belum diwartakan kebenaran ke atasnya?

Penceroboh negara atau pendatang asing tanpa izin kita tangkap, hukum dan halau keluar dari negara.

Mengapa penceroboh tanah tidak ditangkap, dihukum dan dikenakan kuarantin dengan menjadikan kawasan tanah berkenaan sebagai kawasan larangan pencerobohan.

Letak iklan “Amaran! Penceroboh AkanDidakwa!”

8. Kelmarin Pengerusi Jawatankuasa Pertanian, Industri Asas Tani dan Bioteknologi negeri Datuk Seri Mohd Soffi Abd Razak berkata, pencerobohan tanah berkenaan telah berlaku sejak sekian lama dan individu terlibat juga telah mendapat hasil selama berbelas tahun tanpa diganggu gugat.

Persoalannya mengapa tidak dikenakan denda maksimum dan bayaran semula penempatan penanaman secara haram selama tahun-tahun akibat pencerobohan?

Individu terbabit perlu didenda sekurang-kurangnya RM100,000 bagi setiap satu tahun.

9. Selain itu, beliau juga memberitahu bahawa operasi pemutihan tanah dalam kegiatan pencerobohan bagi tanaman durian Musang King di Pahang perlu dilakukan secara bertimbang rasa, agar aktiviti pencerobohan tanah kerajaan, termasuk hutan simpan tidak berlaku dengan sewenang-wenangnya.

Apakah kenyataan ini secara tidak langsung mahu memberitahu para penceroboh tidak akan dikenakan sebarang hukuman kerana menceroboh?

10. Kesimpulannya, saya berasa amat sedih dengan pendekatan sikap beberapa pemimpin yang kita amanahkan untuk menjaga kepentingan anak cucu-cicit bangsa Melayu ini yang kelihatannya semakin hari semakin berkurangan dan perkara ini sangat membimbangkan.

Kita adalah anak pribumi dan telah berada di sini ribuan tahun bukannya baru 100 tahun yang lalu.

Apabila terjadi keadaan begini, kita tersepit antara mahu atau tidak bagi mengekalkan kerajaan negeri yang ada, kerana jelasnya mereka ini amat mudah luntur melutut apabila soal wang ringgit menjadi pertaruhan.

11. Sampai bila? Soalan yang tiada siapa boleh menjawabnya melainkan bangsa Melayu itu sendiri.

Sama ada mahu melihat sesuatu yang dilakukan itu pada jangka masa pendek atau pun panjang hanya semangat kemelayuan dalam diri itu sahaja yang boleh menjawabnya.

Bagaimanapun, peruntukan undang-undang mesti dilaksanakan, dan jika tidak, kredibiliti dan integriti akan tercemar, yang akhirnya keadaan negara ini akan semakin hilang kedaulatannya.

12. Solusinya? Apakah tidak boleh selain daripada memberi kelulusan mengusahakan tanah tersebut dengan manfaat yang terhad kepada mereka yang tertentu sahaja?

Mengapa tanah 4,400 hektar itu tidak dijadikan Tanah Rizab Melayu dan disewakan sahaja dengan tidak kurang 40 peratus saham dijadikan milik Melayu dengan sebahagian diberi kepada Tabung Haji (TH), Yayasan, Koperasi dan sebagainya, agar semua pihak mendapat manfaat daripada tanah yang tuhan anugerahkan kepada orang Melayu?

Haji Rashidi Haris
Ketua Media MUAFAKAT
Ketua Komunikasi & Multimedia PEMBELA


Kes kematian AKI cetus kebimbangan di Indonesia

JAKARTA, 4 Rabiulakhir 1444H, Ahad – Kematian lebih 150 kanak-kanak di Indonesia telah mencetuskan kebimbangan dalam kalangan ibu bapa terhadap keselamatan ubat-ubatan yang dijual di negara itu.

Minggu lalu, Kementerian Kesihatan Indonesia mengenakan larangan menyeluruh ke atas semua ubat sirap yang disyaki mengandungi dietilena glikol dan etilena glikol.

Kedua-dua bahan itu – yang digunakan untuk antibeku dan aplikasi perindustrian lain – didakwa menjadi punca kepada peningkatan bilangan kes kecederaan buah pinggang akut (AKI) dalam kalangan kanak-kanak.

Sekurang-kurangnya lima produk dikesan mengandungi paras etilena glikol dan dietilena glikol yang tidak selamat, kata Badan Pengawasan Makanan dan Ubatan Indonesia (BPOM) pada 20 Oktober lalu.

Ubat-ubatan yang terdiri daripada tiga ubat sirap bagi demam dan dua ubat sirap batuk, kemudiannya ditarik balik oleh pengeluar masing-masing.

Walaupun pihak berkuasa Indonesia mengisytiharkan 133 produk ubat sirap lain sebagai selamat untuk dimakan, larangan pada minggu lalu telah menyebabkan ibu bapa berasa cemas.

Kebanyakan ibu bapa mula membuang semua bekalan ubat sirap mereka kerana meragui keselamatannya.

Indonesia mula meneliti ubat sirap yang dijual di negara itu selepas pihak berkuasa Gambia menemukan kaitan antara kes AKI di Afrika dengan empat ubat sirap batuk yang dikeluarkan di India.

Gambia telah melaporkan lebih 70 kematian akibat AKI. Kes di Gambia dan Indonesia bagaimanapun tidak berkaitan kerana empat ubat buatan India itu tiada dalam pasaran negara Asia Tenggara.

Namun, kesan etilena glikol dan dietilena glikol ditemukan dalam pesakit AKI di kedua-dua negara berkenaan.-  Agensi


Majikan perlu bayar RM1,500 jika mahu khidmat ‘amah’ Indonesia

BANGI, 11 Ramadan 1443H, Rabu – Majikan yang berhasrat untuk mengambil khidmat pembantu rumah dari Indonesia perlu membayar gaji RM1,500 seperti dimeterai dalam memorandum persefahaman (MoU) bagi pengambilan dan perlindungan pekhidmat domestik Indonesia (PDI).

Duta Besar Indonesia ke Malaysia, Hermono berkata, Indonesia berhak menentukan permulaan gaji memandangkan Filipina juga turut menetapkan gaji PDI.

“Majikan yang bersetuju dengan kadar terbabit dialu-alukan untuk mengambil PDI jika sebaliknya, Indonesia berpandangan ia bukan satu masalah.

“Indonesia sebagai negara pengirim boleh saja menentukan permulaan gaji berikutan Filipina pun menetapkan gaji PDI antara RM1,500 hingga RM1,600.

“Kalau majikan bersetuju silalah ambil PDI. Kalau tak bersetuju, buat Indonesia tidak ada masalah,” katanya seperti dipetik akhbar tempatan, hari ini.

Hermono bagaimanapun menetapkan syarat kepada majikan supaya mematuhi kontrak pengambilan pekerja dengan membayar gaji tidak kurang daripada RM1,500.

“Majikan yang mahu ambil PDI harus mematuhi kontrak pengambilan pekerja dan di situ (MoU) jelas ada dinyatakan tidak kurang RM1,500 dan dimasukkan terus ke akaun bank pekerja,” katanya.

Semalam, Menteri Sumber Manusia, Datuk Seri M Saravanan berkata, bayaran gaji kepada amah atau pembantu rumah Indonesia, bermula pada kadar RM1,200 sebulan berdasarkan pelaksanaan gaji minimum semasa.

Saravanan berkata, kerajaan tidak boleh melaksanakan permintaan Indonesia yang mahu pekhidmat domestik dari negara itu dibayar pada RM1,500 kecuali atas budi bicara majikan.

Susulan kenyataan Saravanan tersebut, Hermono menegaskan, beliau telah berkomunikasi dengan menteri terbabit membincangkan kekeliruan yang timbul.

“Buat masa sekarang PDI tidak perlu bimbang soal gaji kerana adanya mekanisme pemantauan setiap tiga bulan untuk memantau pelaksanaan MoU,” katanya.


Pencemaran Sg Selangor: Seorang lagi direman 7 hari

KUALA LUMPUR, 27 Rabiulawal 1442H, Jumaat – Seorang lelaki direman tujuh hari mulai hari ini hingga 19 November berhubung kejadian pencemaran bau air mentah di Sungai Selangor yang menyebabkan gangguan bekalan air di beberapa kawasan di Lembah Klang, Selasa lepas.

Perintah reman ke atas suspek berusia 58 tahun itu dikeluarkan Majistret Nur Hafizah Rajuni di Mahkamah Majistret Selayang di sini, selepas membenarkan permohonan polis untuk mereman suspek selama tujuh hari.

Lelaki itu direman bagi membantu siasatan kes mengikut Seksyen 430 Kanun Keseksaan iaitu bagi kesalahan melakukan khianat dengan mendatangkan bencana terhadap perjalanan tali air sehingga menyebabkan susut bekalan air kepada manusia dan haiwan.

Seksyen itu memperuntukkan hukuman penjara tidak kurang lima tahun dan maksimum 30 tahun dengan denda atau kedua-duanya, jika sabit kesalahan.

Prosiding reman itu bermula pada 9 pagi dan selesai 9.20 pagi. Suspek dibawa ke Kompleks Mahkamah Selayang pada 8.30 pagi selepas ditahan semalam.

Pada 11 November lepas, empat individu termasuk dua pengarah syarikat pembinaan jalan raya berusia antara 33 dan 43 tahun ditahan reman tujuh hari mulai 11 Nov hingga 17 November ini bagi membantu siasatan kes sama mengikut seksyen serupa.

Mahkamah sama mengeluarkan perintah reman itu ke atas seorang wanita berusia 40 tahun dan lelaki berusia 43 tahun yang merupakan pengarah syarikat itu dan dua lelaki yang seorang adalah warga Bangladesh.

Sebelum ini, media melaporkan Pengurusan Air Selangor Sdn Bhd (Air Selangor) memaklumkan Loji Rawatan Air (LRA) Rantau Panjang dan Sungai Selangor Fasa (SSP) 1, 2 dan 3 telah dihenti tugas menyebabkan gangguan bekalan air tidak berjadual melibatkan 1,139,008 akaun pengguna di Lembah Klang, berikutan pencemaran sumber air mentah di Sungai Selangor.

Gangguan bekalan itu merangkumi 1,279 kawasan di Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat mulai 6 petang pada 10 November lepas. – Bernama


Pemimpin tertinggi UMNO bertemu PM di Seri Perdana malam ini?

BANGI, 24 Muharam 1444H, Isnin – Pemimpin tertinggi UMNO dijangka mengadakan pertemuan dengan Perdana Menteri, Datuk Seri Ismail Sabri Yaakob di Seri Perdana, Putrajaya, malam ini.

Ia dibuat selepas perdana menteri tidak hadir pada pertemuan tergempar yang dihadiri lebih 100 pimpinan UMNO di ibu Pejabat UMNO, Kuala Lumpur, pagi tadi.

“Malam ini dijangka pemimpin tertinggi UMNO termasuk lima pimpinan tertinggi mengadakan pertemuan dengan perdana menteri di kediaman rasmi.

“Ia susulan ketiadaan perdana menteri dalam pertemuan tergempar Ketua UMNO Bahagian bersama pucuk pimpinan parti hari ini.

“Dalam pertemuan mesyuarat tergempar yang disertai Ketua UMNO Bahagian bersetuju supaya PRU15 diadakan secepat mungkin,” kata sumber dalaman yang dipetik portal, hari ini.

Sementara itu, Pejabat Perdana Menteri (PMO) memaklumkan pertemuan dengan pemimpin tertinggi UMNO masih tiada dalam jadual perdana menteri.

Ismail Sabri dijadualkan menghadiri majlis makan malam di satu lokasi di luar Putrajaya.

Terdahulu, di dalam pertemuan tergempar pagi tadi Ketua UMNO Bahagian Sungai Besar, Datuk Seri Jamal Md Yunos berkata, 158 Ketua UMNO Bahagian bersetuju supaya PRU15 diadakan secepat mungkin.


2.2 peratus penjawat awam belum daftar vaksin

PORT DICKSON, 20 Muharram 1443H, Ahad – Jabatan Perkhidmatan Awam (JPA) akan memberi fokus terhadap 2.2 peratus daripada keseluruhan 1.6 juta penjawat awam yang dikesan tidak mendaftar bagi mendapatkan suntikan vaksin COVID-19 setakat 19 Ogos lepas.

Ketua Pengarah Perkhidmatan Awam, Tan Sri Mohd Khairul Adib Abd Rahman berkata, susulan itu pihaknya akan mengemukakan nama-nama berkenaan kepada ketua jabatan masing-masing bagi mengetahui isu sebenar untuk tindakan selanjutnya.

“Selepas kita buat pemadanan data di aplikasi MySejahtera dengan data penjawat awam, kita dapati daripada lebih sejuta penjawat awam, cuma 2.2 peratus yang kita tak dapat kesan mendaftar di aplikasi itu untuk mendapatkan vaksin.

“Jadi kita akan sentiasa melihat dan cuba meningkatkan lagi peratusannya. Ini kerana bila mana lebih banyak sektor perkhidmatan dibuka, mereka kena hadir ke pejabat…kehadiran ke pejabat wajib walaupun suntikan vaksin belum lagi diwajibkan setakat ini,” katanya.

Beliau berkata demikian kepada pemberita selepas meninjau Program Mobilisasi Vaksin Komuniti (MOVAK) anjuran Kementerian Perpaduan Negara dan Kementerian Perumahan dan Kerajaan Tempatan kepada kira-kira 400 masyarakat India di sini hari ini.

Mengulas lanjut, Mohd Khairul Adib berkata setakat 19 Ogos lepas, 74 peratus penjawat awam di negara ini telah melengkapkan suntikan vaksin COVID-19 manakala 17.8 peratus lagi menerima satu dos.

Beliau berkata pihaknya turut meminta Kementerian Kesihatan untuk menyegerakan pemvaksinan kepada 30,000 penjawat awam yang masih belum ada tarikh janji temu sebelum pembukaan semua sektor ekonomi di negara ini.

“Ini kerana kalau kita nak buka sektor ekonomi, perkhidmatan kerajaan perlu dibuka terlebih dahulu, jadi kita harap yang belum ada janji temu segera divaksinkan,” katanya.

Dalam pada itu, beliau turut menyeru penjawat awam yang belum mendaftar di bawah Program Imunisasi COVID-19 Kebangsaan (PICK) untuk berbuat demikian sekali gus memastikan negara mencapai imuniti kelompok dengan segera.

Sementara itu, Mohd Khairul Adib berkata, semua penjawat awam kini telah bersedia untuk kembali ke pejabat dan terus memberikan perkhidmatan terbaik kepada masyarakat sekali gus mengembalikan semula ekonomi negara seperti sedia kala.

“Bagi mereka yang bekerja dari rumah pula, kita sarankan untuk sentiasa mengekalkan produktiviti malah perlu jadi lebih baik biarpun berdepan pelbagai kekangan termasuk masalah capaian internet,” katanya. – Bernama


RON97 turun 10 sen, kini RM3.75 seliter

BANGI, 12 Jamadilawal 1444H, Rabu – Harga runcit petrol RON97 turun 10 sen daripada RM3.85 kepada RM3.75 seliter, manakala harga RON95 dan diesel kekal masing-masing pada RM2.05 seliter dan RM2.15 seliter.

Kementerian Kewangan dalam kenyataan berkata, harga itu kekal berkuat kuasa dari tengah malam ini hingga 14 Disember depan.

Katanya, harga runcit produk petroleum secara mingguan itu mengikut formula Automatic Pricing Mechanism (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel.

“…sungguhpun harga pasaran sebenar bagi kedua-dua produk meningkat melebihi harga paras siling yang ditetapkan,” katanya.

Bagaimanapun, MOF berkata, harga runcit petrol RON97 diturunkan selaras dengan pergerakan harga pasaran semasa.

Katanya, kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


BERJASA tampil enam teras bentuk negara unggul, bermaruah menjelang 2040

Oleh Zuhayati Yazid

KUALA LUMPUR, 29 Muharam, 1444H, Sabtu – BERJASA mengemukakan enam teras utama dalam membentuk negara unggul dan bermaruah yang perlu dipegang oleh pimpinan Melayu Islam.

Presiden BERJASA, Ustaz Zamani Ibrahim berkata, enam teras berkenaan merupakan dokumen menggambarkan ciri-ciri Malaysia unggul dan bermaruah yang akan dijadikan sebagai panduan dalam merangka segala gerak kerja pada masa hadapan.

“Teras berkenaan terdiri daripada identiti nasional dan perpaduan, Perlembagaan dan perundangan, politik dan kepimpinan, ekonomi dan sara hidup, pendidikan dan juga teknologi.

“Kita mahu melahirkan masyarakat majmuk unggul memahami identiti nasional bertunjangkan jati diri Melayu dan tidak menolak keunikan adat dan budaya lain di negara kita.

“Begitu juga dalam dalam Perlembagaan dan perundangan perlu menzahirkan prinsip negara seperti termaktub di dalam Perlembagaan iaitu kesamarataan manusia di hadapan undang-undang tanpa mengira darjat, pangkat atau status harta,” katanya ketika berucap sempena Himpunan Nasional 2022, di sini hari ini.

Mengulas lanjut Ustaz Zamani berkata, Malaysia sebagai sebuah negara unggul perlukan Perlembagaan sebagai tunjang utama sistem dan tadbir urusnya.

“Kita tidak mahu melihat situasi Ah Lim, Ajib atau Rama yang terbukti bersalah melalui sistem perundangan negara menerima sebarang kekebalan atas sebab kedudukan. Keadilan perlu diberikan kepada semua ahli masyarakat tanpa sebarang kompromi.

“Begitu juga dalam politik yang mahukan kepimpinan yang unggul selain diacu dengan acuan kita sendiri dan bebas daripada pemikiran penjajah.

“Sistem pemerintahan akan bertunjangkan prinsip dan nilai-nilai murni yang lahir dari jati diri dan identiti nasional, begitu juga dalam bidang ekonomi akan dipacu dengan acuan sendiri oleh tenaga kerja yang berpengetahuan dan kemahiran tinggi,” katanya lagi.

Malah, katanya, campur tangan atau keistimewaan pihak tertentu dalam perundangan yang bertentangan dengan Perlembangan wajib dihapuskan dan rakyat akan boleh hidup bahagia selain memiliki kehidupan lebih harmoni.

“Begitu juga dalam impian kita dalam politik, landskap politik negara ini akan bertukar secara keseluruhan dengan mengamalkan konsep politik matang dan integriti tinggi,” katanya.

Ustaz Zamani yakin Malaysia mampu memacu untuk berdiri di atas kaki sendiri dan bebas bergantung dengan kuasa besar.

“Begitu juga dalam teras pendidikan dan modal insan yang mampu melahirkan modal insan yang bersatu, integriti dan berdaya saing dan negara akan mencapai kesatuan melalui dasar pendidikan negara,” katanya.


Takiyuddin ingatkan Guan Eng jangan hina mahkamah

KOTA BHARU, 18 Zulhijjah 1441H, Sabtu – Menteri Di Jabatan Perdana Menteri (Parlimen dan Undang-Undang), Datuk Takiyuddin Hassan mengingatkan bekas Menteri Kewangan, Lim Guan Eng tidak mengeluarkan kenyataan yang boleh dianggap sebagai menghina mahkamah.

Takiyuddin berkata, berkait dengan kes beliau yang dibawa ke mahkamah itu, Guan Eng seharusnya tahu bahawa Suruhanjaya Pencegahan Rasuah Malaysia (SPRM), Polis Diraja Malaysia (PDRM) mahupun pihak berkuasa menjalankan tugas berdasarkan undang-undang.

Menurutnya, apabila sesuatu kes itu telah dibicarakan di mahkamah mana-mana pihak tidak boleh mengeluarkan kenyataan yang berisiko menghina badan kehakiman tersebut.

“Maknanya di dalam Parlimen itu sendiri bebas untuk bercakap tetapi apabila perkara itu (yang mahu dibangkitkan) dibicara di mahkamah ia tidak boleh disebut berkaitan saksi atau apa-apa kes. Ia dianggap subjudis.

“Saya ingatkan kepada orang ramai dan orang berkenaan, apabila sesuatu perkara telah berada di mahkamah ia amat berisiko kalau ada pihak yang memberi ulasan berlebihan. Berhati-hati hendak komen,” katanya seperti dipetik media tempatan, hari ini.

Terdahulu beliau merasmikan Mesyuarat Agung Tahunan kali Ke 42 Tahun 2020 Majlis Jaksa Pendamai (JP) Kelantan di The Grand Renai hari ini yang turut dihadiri Presiden Majlis JP negeri, Datuk Sri Zukri Samat.

Beliau berkata demikian mengulas kenyataan Guan Eng yang menganggap tuduhan kes rasuah terhadap dirinya membabitkan projek terowong di dasar laut di Pulau Pinang bermotifkan politik.

Setiausaha Agung DAP itu juga menyatakan yang tuduhan berkenaan tidak berasas dan mencemarkan nama baiknya sebagai ahli Parlimen.


Gantung Parlimen sukarkan proses perangi COVID-19

BANGI, 14 Ramadan 1442H, Isnin – Institusi dan organ demokrasi yang digantung seperti sekarang tidak akan memudahkan proses memerangi COVID-19 dan memulihkan ekonomi negara.

Ini kerana, tidak wujud akauntabiliti terhadap tindakan kerajaan berikutan tiada proses semak dan imbang, tegas Naib Presiden UMNO, Datuk Seri Mohamed Khaled Nordin.

Beliau tidak menolak kemungkinan wujud kecenderungan dan kecuaian kerajaan dalam membuat pelbagai keputusan yang tidak perlu, yang dialas dengan alasan darurat dan usaha membendung pandemik.

“Segala tindakan dan langkah pemulihan yang diambil pula hanya bersifat top-to-bottom, yakni sehala daripada kerajaan kepada rakyat,” katanya dalam hantaran di laman Facebook, hari ini.

Lebih ralat, kata beliau, sekali pun selepas diisytiharkan darurat, negara tidak pula menyaksikan sebarang perbezaan daripada segi keberkesanan strategi mahupun keputusan kerajaan.

Walhal, beliau berkata, negara telah berjaya mengekang wabak ini sebelum ini sekali pun tanpa pengisytiharan darurat.

“Jadi, bukankah lebih baik jika segala dasar dan keputusan tersebut dibahas dan dibincangkan dengan telus dan konstruktif dalam Parlimen.

“… dan tidak dibiarkan untuk diputuskan oleh Perdana Menteri secara mutlak sahaja, ” katanya.

Terdahulu, Menteri di Jabatan Perdana Menteri (Parlimen & Undang-Undang), Datuk Seri Takiyuddin Hassan berkata, kerajaan memberi jaminan sidang Parlimen akan segera dipanggil apabila tiba masa yang sesuai sama ada sebelum atau selepas darurat ditamatkan pada 1 Ogos depan.

Katanya, kerajaan amat menyedari tanggungjawab keperlembagaan (constitutional responsibilities) untuk memastikan penerusan proses demokrasi di negara ini terjamin melalui sidang Parlimen.

“…namun keutamaan pada masa ini adalah memastikan penularan wabak COVID-19 dapat dikawal sepenuhnya termasuklah melindungi aspek kesihatan ahli-ahli Parlimen, pegawai-pegawai dan semua pihak yang berurusan dengan Parlimen,” katanya.


Bersangka baik kepada Allah

DALAM menempuh kehidupan seharian yang penuh dengan cabaran, dugaan dan rintangan, kita sebagai umat Islam dituntut untuk sentiasa berfikiran positif dengan semangat waja dan tidak mudah berputus asa serta sentiasa menjauhi dari berprasangka buruk dan negatif serta bersabar. Ini kerana segala dugaan yang kita hadapi merupakan fitrah atau lumrah di dalam kehidupan manusia. Ia juga merupakan ujian daripada Allah SWT untuk mengenal pasti siapakah di kalangan hambaNya yang terbaik dari segi amal ibadat mereka di dunia.

Ya, bukan mudah untuk merasa yakin apabila berkali-kali kita diuji dalam kehidupan. Sebahagian kita akan mempersoalkan di mana keadilan Allah. Namun percayalah, Allah akan mengganjari dengan pahala kiranya kita bersabar menempuhi ujian tersebut. Dan kita tanya pada diri kita, adakah kita benar-benar bersungguh ketika kita meminta bantuan dengan Allah? Adakah kita benar-benar yakin bahawa Allah akan membantu memberi jalan keluar pada masalah kita? Adakah kita bersangka baik bahawa Allah akan membantu kita?

Bersangka baik adalah sentiasa berfikiran positif bahawa Allah akan menjawab permintaan kita. Sentiasa berfikiran positif bahawa Allah akan menyelesaikan masalah yang kita hadapi. Sangka baik dan keyakinan berkait rapat dengan rasa percaya. Percaya bahawa Allah yang mentadbir dan mengurus setiap urusan hambanya. Percaya bahawa Allah itu bersifat Al-Rahman (Pemurah) dan Al-Ghafur (Pengampun). Percaya bahawa Allah tahu apa yang terbaik untuk kita. Jika alam semesta ini pun diatur olehNya dengan mudah, apatah lagi kita sebagai manusia.

Rasulullah SAW bersabda: “Allah SWT berfirman: Aku adalah berdasarkan kepada sangkaan hamba-Ku terhadap-Ku. Aku bersamanya ketika dia mengingati-Ku.” (Hadis Riwayat Bukhari dan Muslim)

Dari hadis di atas jelas bahawa kita sangat perlu untuk bersangka baik dengan Allah kerana Allah mengikut kepada sangkaan hambaNya. Untuk itu, kita hendaklah sentiasa bersangka baik dengan Allah. Sesungguhnya sangka baik itu adalah satu pengharapan dan doa. Kita bersangka baik bahawa Allah akan sentiasa membantu kita. Kita bersangka baik bahawa Allah akan menyelesaikan masalah kita. Kita yakin bahawa Allah bersama-sama kita. Sesungguhnya Allah mendengar sangkaan kita dan Akan memakbulkan sangkaan kita.

Nabi SAW bersabda lagi agar kita sentiasa mengingati Allah kerana walau sedikit kita mengingati Allah namun Allah mengingati kita berganda-ganda-ganda.

“Apabila dia mengingatiKu dalam dirinya, nescaya aku juga akan mengingatinya dalam diri-Ku. Apabila dia mengingati-Ku dalam suatu kaum, nescaya Aku juga akan mengingatinya dalam suatu kaum yang lebih baik daripada mereka. Apabila dia mendekati-Ku dalam jarak sejengkal, nescaya Aku akan mendekatinya dengan jarak sehasta. Apabila dia mendekati-Ku sehasta, nescaya Aku akan mendekatinya dengan jarak sedepa. Apabila dia datang kepada-Ku dalam keadaan berjalan seperti biasa, nescaya Aku akan datang kepadanya dalam keadaan berlari-lari anak” (Hadis Riwayat Bukhari dan Muslim)

Begitulah kasihnya Allah kepada kita. Hanya kita yang sering alpa dan lalai.

Bersangka buruk kepada Allah seperti menganggap Allah tidak akan terima doa kita. Itu adalah perasaan yang salah dan perlu dibaiki. Bagaimana mungkin Allah menolak doa, sedangkan Dia yang memerintahkan kita berdoa kepadaNya. Firman Allah bermaksud:

“Dan apabila hamba-hambaKu bertanya kepadamu mengenai Aku maka (beritahu kepada mereka): Sesungguhnya Aku (Allah) sentiasa hampir. Aku perkenankan permohonan orang yang berdoa apabila dia berdoa kepadaKu. Maka hendaklah mereka menyahut seruanKu (dengan mematuhi perintahKu), dan hendaklah mereka beriman kepadaKu supaya mereka mendapat petunjuk” (Surah al-Baqarah, 186).

Kerana itu juga baginda SAW mengingatkan kita agar kita berdoa dalam keadaan yakin bahawa doa kita akan diperkenankan dan yakin bahawa Allah mendengar doa kita. Kita bersangka baik bahawa Allah tidak akan menghampakan kita. Hanya jiwa yang tidak khusyuk ketika berdoa sahaja yang ragu-ragu terhadap penerimaan Allah.

Daripada Abu Hurairah R.A bahawa Rasulullah S.A.W bersabda:

Maksudnya: Berdoalah kepada Allah dalam keadaan kamu yakin bahawa ianya akan dimakbulkan. Dan ketahuilah kamu bahawa Allah S.W.T tidak akan memakbulkan doa yang datang daripada hati yang lalai lagi alpa (Hadis Riwayat al-Tirmizi)

Seorang mukmin harus percaya bahawa setiap perkara yang Allah takdirkan baginya adalah baik baginya. Kiranya diuji maka ia sabar dan sabar menanti jalan keluar dan mengharapkan ganjaran dari Allah. Kiranya dikurniakan nikmat pula sama ada berupa nikmat agama dan dunia, ia bersyukur iaitu dengan taat kepada Allah maka ia juga baik baginya. Inilah hal keadaan mukmin iaitu semuanya baik baginya sama ada ketika diuji dan ketika di kurnia nikmat. Inilah yang dikatakan mempunyai sifat optimis iaitu selalu mempunyai harapan yang baik dan berfikiran positif dalam menghadapi sesuatu hal.
Baginda SAW menyifatkan begitulah seharusnya sifat seorang mukmin dalam sabda baginda SAW;

Sungguh menakjubkan urusan bagi orang mukmin. Semua urusannya adalah baik baginya. Hal itu tidak dimiliki seorang pun selain orang mukmin. Apabila mendapat kesenangan, ia bersyukur maka yang demikian itu baik baginya dan bila tertimpa musibah, ia bersabar maka yang demikian itu juga baik baginya. (Hadis riwayat Muslim)

Berbaik sangka kepada Allah SWT juga mendorong seseorang untuk terus memperbaiki amal ibadahnya. Apabila rasa percaya kita kepada Allah bahawa Allah akan selalu menolong dan memberikan yang terbaik kepada hambaNya seterusnya kita akan selalu memohon doa dan ampun kepada Allah.

Berbaik sangka kepada Allah SWT juga dinilai sebagai ibadah yang akan mendapatkan pahala. Begitu Islam merupakan agama yang mempermudah umatnya untuk mendapatkan pahala dari Allah SWT. Sebagaimana sabda Rasulullah SAW, bahwa, “Sesungguhnya berprasangka baik pada Allah adalah termasuk sebaik-baiknya ibadah.” (Hadis Riwayat Abu Daud).

Ketua Wanita Ikatan Muslimin Malaysia (ISMA)
 Dr Suriani Sudi.


New Jersey lantik hakim pertama berhijab di Mahkamah Tinggi

NEW JERSEY, 5 Ramadan 1444H, Isnin – Peguam Amerika Syarikat (AS) dilantik ke Mahkamah Tinggi New Jersey, sekali gus menjadi hakim pertama  berhijab di negeri itu.

Nadia Kahf – peguam imigresen dari perbandaran Wayne – mengangkat sumpah jawatannya pada Khamis lalu sambil memegang naskah al-Quran.

Pengamal undang-undang berasal dari Syria itu akan berkhidmat sebagai hakim Mahkamah Tinggi Passaic County selepas Gabenor New Jersey, Phil Murphy mencalonkannya setahun lalu.

Walaupun bukan wanita Islam pertama yang berkhidmat sebagai hakim negeri, Nadia adalah hakim pertama yang bertudung.

Beliau juga penasihat undang-undang kepada Wafa House, sebuah agensi keganasan rumah tangga dan perkhidmatan sosial yang berpangkalan di bandar Clifton, selain menjadi Pengerusi Pusat Islam Daerah Passaic.-  Agensi


COVID-19: Kes baharu melonjak kembali

KUALA LUMPUR, 7 Zulhijjah 1441H, Selasa – Sehari selepas jumlah kes baharu positif COVID-19 mencatat satu angka, jumlah hari ini kembali melonjak kepada dua angka melibatkan 39 kes.

Ketua Pengarah Kesihatan Datuk Dr Noor Hisham Abdullah berkata ini menjadikan jumlah kumulatif kes positif COVID-19 sebanyak 8,943 kes dan bilangan kes aktif dengan kebolehjangkitan sebanyak 212 kes.

“Daripada 39 kes baharu dilaporkan, 11 adalah kes import yang mendapat jangkitan di luar negara melibatkan empat warganegara dan tujuh bukan warganegara yang dibenarkan masuk ke Malaysia,” katanya dalam kenyataan media berhubung perkembangan COVID-19, hari ini.

Beliau menjelaskan 11 kes import itu dari Arab Saudi (satu kes di Sabah); Ireland (satu kes di Kuala Lumpur); Korea Selatan (dua kes: satu kes di Sarawak, satu kes di Kuala Lumpur); India (satu kes di Kedah); Rusia (satu kes di Kuala Lumpur); Amerika Syarikat (satu kes di Kuala Lumpur); Amerika Selatan (satu kes di Sarawak); United Kingdom (dua kes di Sarawak); dan Filipina (satu kes di Labuan).

Sementara itu, Dr Noor Hisham berkata daripada 28 kes penularan tempatan, 22 kes melibatkan warganegara dan enam kes dalam kalangan bukan warganegara. – Bernama


Kecuaian silibus: Ini masanya kerajaan bertegas haramkan UEC

Oleh Zuhayati Yazid

BANGI, 22 Safar 1443H, Rabu – Pengakuan sumber Pertubuhan Pendidikan Cina, Dong Zong bahawa terdapat unsur kecuaian dalam buku teks sejarah Sijil Peperiksaan Bersepadu (UEC) – boleh menjadi asas penting untuk kerajaan mengharamkan sijil berkenaan.

Memetik China Press, sumber berkaitan mengakui terdapat unsur kecuaian pada dua gambar dalam buku teks edisi lama, tapi ia telah dibetulkan dalam edisi baru.

“Setiap enam tahun kami akan menilai semula dan menambah baik buku-buku teks, sama dengan amalan kerajaan,” dakwanya.

Mengulas perkara itu, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya meluahkan rasa kecewa kerana jika perkara ini tidak didedahkan, entah berapa ramai generasi ditipu oleh mereka.

“Sehingga saat ini, Dong Zong langsung tidak memohon maaf – walaupun ianya telah dibetulkan dalam edisi terbaharu.

“Lebih mengecewakan apabila saya dimaklumkan graduan ini berjaya diterima masuk ke institusi pengajian awam untuk kemasukan baharu ini seolah tiada apa yang berlaku.

“Seharusnya UEC ini diharamkan, namun pemimpin kita olah-olah tidak menyedari kesilapan serius yang telah dilakukan,” ketika dihubungi Ismaweb.net, hari ini.

Haji Aminuddin turut menegaskan, apa yang berlaku disebabkan kecuaian dalam silibus itu bukan sesuatu yang mudah tapi ini soal maruah negara.

“Jika kita tidak buat pembongkaran, entah berapa generasi lagi membesar dengan kebodohan ini, yang akhirnya faham naratif yang salah.

“Hakikatnya, mereka sedang perkotak-katik tanah air kita, sekiranya sukatan yang digunakan berlandaskan dasar kerajaan kesilapan tidak mungkin berlaku,” katanya.

Beliau tidak menolak kemungkinan semua ini berpunca daripada sikap pemimpin yang terlalu ‘memberi muka’ demi kepentingan politik.

“Disebabkan agenda politik untuk kekal memerintah, mereka terpaksa gadaikan perkara asas sehingga merosakkan negara,” katanya.

Sebelum ini, Dong Zong menyiarkan sebuah video berbahasa Melayu didakwa untuk menjelaskan ciri-ciri penyusunan buku teks sejarah UEC.

Ini susulan kritikan yang diterima dari pertubuhan Islam, yang mendakwa buku teks UEC memfokuskan sejarah negara China, seolah-olah tidak mementingkan sejarah Malaysia, tiada rasa cintakan negara dan lain-lain lagi.

Sumber Dong Zong berkata, video tersebut bertujuan untuk menjawab ulasan yang dibuat oleh sebuah pertubuhan Islam.

Sumber mendedahkan, kebelakangan ini pertubuhan tersebut dengan lantang menggesa kerajaan agar tidak mengiktiraf UEC di media sosial, bahkan beberapa minggu sebelumnya ia juga telah mengadakan wawancara yang ‘menggembar-gembur’ mengenai buku teks sejarah UEC.

Menurutnya, video penjelasan berbahasa Melayu yang disiarkan oleh Dong Zong adalah sebagai respons terhadap tindakan pihak tersebut, tetapi video itu tidak menamakan kepada siapa ia ditujukan.

Video turut menyebut kesalahan pada buku teks edisi 2013 yang telah dibetulkan dalam edisi 2019.

Malangnya, semakan Ismaweb.net mendapati video berkenaan tidak lagi boleh dilihat, berkemungkinan sudah ditutup.


Elaun warden asrama dinaikkan setelah 25 tahun tak disemak

KUALA LUMPUR, 24 Zulkaedah 1443H, Jumaat – Setelah hampir 25 tahun kadar elaun warden sekolah berasrama di bawah selian Kementerian Pendidikan tidak disemak, hari ini kerajaan umum elaun tersebut dinaikkan sebanyak 25 peratus.

Menteri Pendidikan, Datuk Dr Mohd Radzi Md Jidin berkata, berkuat kuasa 1 Ogos, kadar baharu kepada ketua warden dinaikkan kepada RM350 sebulan, manakala bagi warden adalah sebanyak RM300 sebulan.

“Untuk makluman, kali terakhir kadar elaun warden asrama disemak adalah pada 1997,” kata Mohd Radzi menerusi video pengumuman yang dimuat naik di laman Facebook rasminya.

Selain itu, Mohd Radzi berkata seramai 3,813 warden baharu akan dilantik di 1,874 sekolah berasrama di bawah kementeriannya, dalam usaha memperkasakan portfolio mereka.

Katanya, peningkatan jumlah warden asrama sebanyak 63 peratus iaitu daripada 6,055 orang kepada 9,868 orang itu, akan membolehkan penggiliran tugas warden dapat dilaksanakan di semua sekolah berasrama KPM.

Tambahnya, kedua-dua penambahbaikan ini melibatkan implikasi kewangan sebanyak hampir RM19 juta.-  Bernama


34,643 pemohon layak FSA2 KWSP

KUALA LUMPUR, 24 Ramadan 1444H, Sabtu – Seramai 74,392 pencarum telah memohon Fasiliti Sokongan Akaun 2 Kumpulan Wang Simpanan Pekerja (KWSP) (FSA2) setakat Jumaat sejak dibuka pada 7 April lalu.

Bagaimanapun, hanya 34,643 yang layak, membabitkan jumlah RM722 juta.

Dalam satu kenyataan hari ini, Ketua Pegawai Eksekutifnya, Datuk Seri Amir Hamzah Azizan berkata, mereka menjangkakan jumlah permohonan untuk FSA2 akan terus meningkat, lebih-lebih lagi kini Bank Simpanan Nasional (BSN) melancarkan BSN MyRinggit Insan-i.

“Kami gembira kerana kedua-dua MBSB Bank dan BSN menyokong Fasiliti Sokongan Akaun 2.

“Kami percaya ia akan membantu ahli yang mempunyai isu kecairan sementara untuk mendapatkan aliran tunai melalui pembiayaan peribadi tanpa menyebabkan kesan serius kepada simpanan persaraan mereka,” katanya.

Amir berkata, pihaknya difahamkan terdapat kekeliruan dalam kalangan sebilangan ahli KWSP berhubung keperluan pembayaran balik bulanan terhadap pinjaman peribadi.

“Kami ingin menjelaskan bahawa kemudahan ini disasarkan kepada ahli KWSP yang mempunyai simpanan dalam Akaun 2 dan disokong dengan pendapatan yang berpatutan.

“Ini bagi memastikan mereka mampu membiayai pembiayaan peribadi dan komited dengan bayaran balik bulanan tanpa menjejaskan kecukupan dan jaminan pendapatan persaraan mereka.

“Adalah penting untuk ambil perhatian bahawa bayaran balik bulanan adalah perlu untuk memastikan pinjaman dibayar tepat pada masanya,” katanya.

FSA2 adalah kemudahan yang bertujuan membantu ahli KWSP mendapatkan pembiayaan peribadi daripada institusi perbankan.

Setakat ini, dua bank mengambil bahagian dalam FSA2 – MBSB dan BSN.

Ia melibatkan pembiayaan maksimum RM50,000 (tertakluk kepada baki Akaun 2 KWSP) dan tempoh pembayaran balik sehingga 10 tahun.

Antara syarat yang ditetapkan ialah pemohon perlu mempunyai jumlah minimum RM3,000 dalam Akaun 2 KWSP.

Ahli boleh memohon pembiayaan peribadi secara dalam talian melalui MBSB Bank atau BSN.

Permohonan akan kekal dibuka selama satu tahun, membolehkan ahli KWSP mempunyai masa yang mencukupi untuk memohon lebih awal bagi umur 50 atau umur 55 pengeluaran bersyarat.

Ahli boleh melayari http://fsa2.kwsp.gov.my/ untuk menyemak kelayakan mereka untuk permohonan pendahuluan.

Untuk maklumat lanjut mengenai Kemudahan Sokongan Akaun 2, layari laman web KWSP di www.kwsp.gov.my, atau hubungi pusat pengurusan hubungan KWSP di talian 03-8922 6000.


Polis Pakistan tahan lapan individu terbabit rempuhan maut

KARACHI,11 Ramadan 1444H, Ahad – Polis Pakistan menahan lapan individu yang mempunyai kaitan dengan rempuhan yang meragut 12 nyawa ketika agihan makanan dan wang sempena Ramadan, kelmarin.

Antara yang ditahan termasuk pengurus kilang yang tidak membuat permohonan dengan pihak berkuasa untuk proses agihan makanan.

Pegawai polis, Dr Hafeez Bugti memaklumkan, pengurusan kilang tidak membuka pintu pagar sekali gus menyebabkan keadaan sesak dan berlaku tolak-menolak.

Dalam kejadian yang berlaku Jumaat lalu, ratusan wanita dan kanak-kanak mendapatkan makanan secara percuma di luar kawasan perindustrian kilang itu.

Laporan awal mendapati 12 individu termasuk sembilan wanita berumur 40 hingga 80 tahun, selain tiga kanak-kanak menjadi mangsa rempuhan.

Polis kemudian mengeluarkan arahan meminta organisasi atau individu yang merancang untuk mengagihkan makanan kepada golongan miskin perlu mendapatkan kebenaran daripada pihak berkuasa.

Sementara itu, Ketua Menteri di Wilayah Sindh, Murad Ali Shah mengumumkan pemberian pampasan kepada ahli keluarga mangsa rempuhan.

Beliau berkata, setiap keluarga yang kehilangan ahli keluarga akan menerima 500,000 rupee manakala 100,000 rupee diberikan bagi yang mengalami kecederaan. – Agensi


Gencatan senjata perlu diselaras dengan PBB

WASHINGTON, 26 Rabiulakhir 1445H, Jumaat – Pertubuhan Bangsa-Bangsa Bersatu (PBB) berkata, penghentian peperangan di Semenanjung Gaza untuk tujuan bantuan kemanusian perlu diselaraskan dengan badan global itu.

Jurucakap PBB, Stephane Dujarric berkata, sebarang penangguhan peperangan dan bagaimana ia berfungsi untuk tujuan bantuan kemanusiaan sewajarnya mendapat pandangan PBB terutama melibatkan masa dan lokasi.

“Ini adalah untuk memastikan penangguhan peperangan berlaku dalam keadaan selamat dan dipersetujui dengan semua pihak supaya ia membawa manfaat,” katanya.

Terdahulu, White House memaklumkan, rejim Zionis bersetuju untuk menangguhkan peperangan selama empat jam sehari di utara wilayah yang terkepung itu bermula semalam (Khamis).

Jurucakap Majlis Keselamatan AS, John Kirby berkata, pengumuman itu dibuat oleh rejim pengganas kira-kira tiga jam sebelum penangguhan perang yang berkuat kuasa serta-merta.

“Kami percaya penangguhan ini adalah satu langkah ke arah yang betul, terutamanya untuk membantu dan memastikan orang awam mempunyai peluang untuk sampai ke kawasan yang lebih selamat dari lokasi yang dibom.

“Penangguhan singkat ini juga membolehkan bantuan kemanusiaan dipindahkan ke kawasan di mana ia dilaksanakan dan akan membolehkan rakyat Palestin keluar daripada lokasi bahaya,” katanya.

Sementara itu, Israel berkata, pihaknya tidak bersetuju kepada gencatan senjata.

Namun, ia kononnya mendakwa akan membenarkan penghentian serangan sementara bagi membolehkan bantuan kemanusiaan masuk ke kawasan tertentu.

“Tiada gencatan senjata, saya ulangi tiada gencatan senjata. Apa yang kami lakukan, penghentian serangan sementara selama empat jam adalah untuk bantuan kemanusiaan,” kata jurucakap tentera Israel, Richard Hecht.

Terdahulu, Kementerian Kesihatan di Gaza mendedahkan lebih 10,000 orang awam telah terbunuh, termasuk lebih 4,400 kanak-kanak. – Agensi


Rayuan Najib gugurkan dua peguam Tommy Thomas ditolak

PUTRAJAYA, 24 Muharram 1445H, Jumaat – Datuk Seri Najib Razak gagal dalam rayuannya hari ini untuk menggugurkan dua peguam Tetuan Tommy Thomas daripada mewakili bekas Peguam Negara Tan Sri Tommy Thomas dalam kes saman RM1.9 juta yang dikemukakan oleh bekas perdana menteri itu.

Panel tiga hakim Mahkamah Rayuan terdiri daripada Datuk Hanipah Farikullah, Datuk Azimah Omar dan Datuk Azhahari Kamal Ramli sebulat suara menolak rayuan Najib untuk menggugurkan Alan Adrian Gomez dan Mervyn Lai Wei Shiung daripada mewakili Thomas.

Hakim Hanipah berkata, tiada kaitan antara kedua-dua peguam cara itu dan punca tindakan Najib dalam saman tersebut.

“Kedua-dua peguam cara itu akan dapat mengekalkan kebebasan profesional mereka dan bertindak demi kepentingan terbaik pentadbiran keadilan,” katanya.

Hakim Hanipah berkata, mahkamah mendapati tiada kesilapan yang membolehkan rayuan berhubung keputusan hakim Mahkamah Tinggi yang menolak permohonan Najib pada 19 Ogos tahun lepas untuk melucutkan kelayakan peguam itu, yang merupakan rakan kongsi dalam Tetuan Tommy Thomas, daripada mewakili Thomas dalam saman Najib.

Najib, 70, menyaman Thomas, memohon pengisytiharan bahawa Thomas telah melakukan misfeasans dalam jawatan awam berhubung tuduhan jenayah yang dikenakan terhadapnya.

Beliau juga menuntut RM1.9 juta sebagai ganti rugi, termasuk yuran perundingan untuk pasukan audit menyemak dokumentasi bagi penyediaan fakta untuk menghadapi dakwaan terhadapnya.

Najib menyaman Thomas dengan mendakwa telah dituduh di mahkamah dalam kes 1Malaysia Development Berhad (1MDB), International Petroleum Investment Company (IPIC), salah guna kuasa di bawah Akta Suruhanjaya Pencegahan Rasuah Malaysia (SPRM) 2009 dan pengubahan wang haram di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001.

Bekas Ahli Parlimen Pekan itu mendakwa, pertuduhan terhadapnya adalah sebahagian daripada langkah yang telah dirancang lebih awal oleh Thomas.

Pada 25 November tahun lepas, Mahkamah Tinggi membenarkan permohonan Thomas untuk membatalkan saman yang difailkan terhadapnya (Thomas).

Rayuan Najib untuk mengembalikan semula saman akan didengar pada 4 Oktober ini.

Peguam Datuk Firoz Hussein Ahmad Jamaluddin mewakili Najib manakala Gomez dan Lai bertindak bagi pihak Thomas.- Bernama


Jet haram Israel lancar serangan udara ke atas Lubnan

TEL AVIV, 26 Zulhijjah 1442H, Khamis – Jet negara pengganas Israel melancarkan serangan udara terhadap Lubnan sebagai tindak balas ke atas serangan roket yang ditembak ke negara itu.

Televisyen Al-Manar Lubnan – yang dikendalikan Hizbullah – berkata, pesawat Zionis melakukan dua serangan udara kira-kira jam 12:40 pagi waktu tempatan di luar bandar Mahmoudiya, sekitar 11km (tujuh batu) dari sempadan.

Agensi Berita Nasional rasmi Lubnan turut melaporkan serangan itu namun tanpa perincian yang mendalam.

Rabu lalu, roket yang ditembak dari Lubnan menghala kawasan terbuka di utara Israel, menyebabkan kebakaran di sepanjang sempadan berbukit.

Tidak ada pihak bertanggungjawab ke atas serangan berkenaan, yang dipercayai datang dari sebuah kawasan di selatan Lubnan di bawah pengaruh gerila Hizbullah yang disokong Iran.

Presiden Lubnan, Michel Aoun berkata, serangan udara Israel adalah yang pertama mensasarkan kampung-kampung Lubnan sejak tahun 2006 dan menunjukkan peningkatan dalam ‘niat agresif’ terhadap negaranya.

Menerusi kenyataan di Twitter, beliau berkata, serangan itu ancaman langsung terhadap keselamatan dan kestabilan selatan Lubnan dan melanggar resolusi Majlis Keselamatan Pertubuhan Bangsa-Bangsa Bersatu (PBB). – Agensi


20 hingga 35 peratus penerima vaksin tak hadir janji temu PPV UMS

KOTA KINABALU, 20 Zulhijjah 1442H, Jumaat – Sudah dapat janji temu tetapi tidak hadir, begitulah dilema dialami pusat pemberian vaksin (PPV) Universiti Malaysia Sabah (UMS) di sini apabila 20 hingga 35 peratus penerima vaksin COVID-19 tidak hadir janji temu seperti ditetapkan dalam aplikasi Mysejahtera setiap hari.

Pengarah Hospital UMS Prof Dr Helen Benedict Lasimbang berkata situasi itu mendatangkan kesukaran kepada PPV UMS untuk memberikan vaksin secara optimum, selain menyulitkan usaha PPV itu mencapai sasaran kapasiti 3,000 dos vaksin sehari.

“Kami sangat susah cari pengganti, sasaran kami 3,000 dos dan meskipun janji temu dah sampai 4,000 dos pun masih lagi tidak dapat capai sasaran disebabkan situasi begini (tidak hadir janji temu).

“Saya harap penduduk Sabah hari-hari tengok MySejahtera kamu (semak MySejahtera anda setiap hari), semua kena datang ikut janji temu diberikan MySejahtera selain sentiasa kemas kini MySejahtera kamu…ini adalah perkara serius bagi memberikan perlindungan terhadap COVID-19,” katanya kepada pemberita di sini hari ini.

Dr Helen berkata PPV UMS yang dibuka pada 14 Jun lepas pada mulanya hanya mampu memberikan 1,000 dos vaksin COVID-19 dalam sehari sebelum ditingkatkan kepada 1,500 dos sehari pada minggu lepas, dan terbaharu ditingkatkan lagi kepada 3,000 dos sehari, minggu ini.

Terdahulu beliau bersama petugas media meninjau pergerakan aliran trafik UMS yang kini tidak lagi sesak setelah beberapa penambahbaikkan dilakukan, antaranya mengubah lokasi pengimbas aplikasi MySejahtera dari pintu pagar utama ke dalam kawasan PPV. – Bernama


Kerajaan tak laksana pilihan raya PBT

KUALA LUMPUR, 16 Zulhijjah 1441H, Khamis – Kerajaan Perikatan Nasional memutuskan untuk tidak melaksanakan pilihan raya pihak berkuasa tempatan (PBT), kata Menteri Perumahan dan Kerajaan Tempatan, Zuraida Kamaruddin.

Katanya, keputusan itu dibuat kerana masyarakat dan PBT belum bersedia untuk melaksanakannya.

“Kerajaan Perikatan Nasional (PN) tidak akan melaksanakan pilihan raya kerajaan tempatan, yang saya juga lihat ia satu perkara drastik.

“Masyarakat dan PBT kita tak bersedia,” katanya di Dewan Rakyat, hari ini.

Beliau berkata demikian ketika menjawab soalan tambahan Datuk Seri Hasan Arifin (BN-Rompin) yang bertanyakan sama ada Kementerian Perumahan dan Kerajaan Tempatan (KPKT) bersedia untuk menjemput komuniti atau persatuan tertentu menghadiri mesyuarat PBT sebagai pemerhati dalam usaha untuk menyemarakkan lagi sistem demokrasi.

Sebelum ini, Zuraida menjelaskan pihak kementerian masih dalam penyediaan kertas Kabinet dan membentuk dua jawatankuasa berkaitan pilihan raya itu.

Zuraida turut menetapkan sasaran untuk membentangkan usul pilihan raya kerajaan tempatan dalam sidang Parlimen pada pertengahan tahun 2021.

Bagaimanapun, cadangan itu ditentang ramai pihak malah turut pernah ditolak oleh bekas Perdana Menteri, Tun Dr Mahathir ketika memimpin kerajaan Pakatan Harapan (PH).

Penganalisis politik juga yakin pilihan raya kerajaan tempatan hanya akan melemahkan fungsi dan kuasa kerajaan negeri sekiranya diadakan di negara ini.


Elak pupus, pupuk belajar Jawi di kalangan Melayu mulai sekarang

Oleh Siti Hafidah Abd Ghaffar

BANGI, 28 Safar 1442H, Jumaat – Agenda memartabatkan tulisan Jawi perlu diperkembangkan dalam kalangan orang Melayu terlebih dahulu sebelum diperluaskan ke peringkat negara.

Meskipun langkah berkenaan disifatkan sebagai terpuji, namun usaha itu sering kali terbantut kerana menerima bantahan daripada pelbagai pihak khususnya bukan Melayu.

Felo Utama Institut Kajian Etnik (KITA), Universiti Kebangsaan Malaysia (UKM), Prof Datuk Dr Teo Kok Seong berkata, untuk memastikan tulisan berkenaan tidak mengalami nasib sama seperti tulisan Rencong, Kawi dan Pallava, orang Melayu wajar memainkan peranan aktif.

“Aktif di sini bermaksud kalau boleh semua orang Melayu terlibat dalam urusan tulisan Jawi khususnya dalam penggunaannya.

“Usaha itu harus bertenaga kerana kadang-kadang ia lebih kepada retorik maknanya tenaga serta perancangan pun kurang.

“Selain itu, saya kira tidak boleh cepat putus asa kerana dalam keadaan dunia yang moden dan tulisan Rumi itu begitu popular. Oleh itu, tidak boleh patah semangat dalam usaha nak melestarikan dan memartabatkan tulisan Jawi ini” katanya ketika dihubungi Ismaweb.net, hari ini.

Dalam pada itu, beliau berkata, sudah 30 tahun usaha untuk memartabatkan dan melestarikan tulisan Jawi ini berada ditakuk lama.

“Baru-baru ini pun kita nak perkenalkan tulisan Jawi dalam sekolah (vernakular) tengok bantahannya. Sama juga apabila hendak perkenalkan tulisan Jawi pada papan tanda di Pahang,” katanya.

Justeru, Prof Kok Seong menyarankan supaya strategi untuk memartabatkan tulisan Jawi diubah dan pada masa sama agenda di peringkat negara diteruskan.

“Kalau kita ubah sebagai agenda Melayu saya pasti (tulisan Jawi) akan bergerak dan tidak akan pupus pada masa terdekat bahkan akan berkembang.

“Oleh itu mulai sekarang, pupuk Jawi dalam kalangan Melayu. Peringkat negara boleh diteruskan tetapi yang kita nampak negara sahaja yang kita usaha,” katanya yang menggesa pemimpin Melayu terlibat sama.

Pada masa sama, Prof Kok Seong turut menyarankan orang Melayu melibatkan diri dalam ‘Kempen Hari Jumaat Hari Jawi’.

“Saya kira bagus sekali setiap hari Jumaat dinamakan hari Jawi. Di sini orang Melayu perlu main peranan aktif dan kalau boleh hantar mesej dalam media sosial pun menggunakan tulisan Jawi,” katanya.

Terdahulu, Presiden Persatuan Peguam-peguam Muslim Malaysia, Datuk Zainul Rijal Abu Bakar berkata, tidak mustahil tulisan Jawi bakal mengalami nasib sama seperti tulisan Rencong, Kawi dan Pallava jika tidak diperbetulkan daripada sekarang, kerana ia semakin dilupakan.

Katanya, kekhuatiran itu mempunyai asas yang kuat kerana perkara itu sudah pun berlaku kepada tulisan Melayu lama.


Penting pilih pemimpin bijak, wibawa kerana tugas MP penggubal undang-undang negara

BANGI, 15 Rabiulakhir 1444H, Khamis – Tugas dan peranan ahli Parlimen bukan semata-mata membaiki dan menaik taraf infrastruktur kawasan, menyelesaikan masalah setempat atau memberikan bantuan kepada rakyat.

Sebaliknya, ahli Parlimen yang dipilih pada setiap kali pilihan raya berperanan untuk menentukan pihak mana yang mempunyai kepercayaan bagi membentuk kerajaan.

Atas sebab itu, pilihan raya umum (PRU) adalah musim terbaik untuk mendidik diri dan belajar memahami tugas serta peranan sebenar ahli Parlimen.

“Ahli Parlimen bukan untuk turap jalan, buat longkang, kurangkan kesesakan, bagi bantuan makanan, bina dewan dan bagi minyak percuma semata-mata.

“Ramai yang terkeliru fungsi ahli Parlimen dan Ahli Dewan Undangan Negeri (ADUN) serta pihak berkuasa tempatan (PBT),” kata Pengarah Pilihan Raya BERJASA, Ir Ts Muhammad Lukman Al Hakim Mohamad.

Beliau berkata, selain membentuk kerajaan demokratik, tugas hakiki ahli Parlimen adalah menggubal undang-undang selaras terma bahasa Inggerisnya sebagai ‘law-maker’.

Terma itu sangat jelas menggambarkan fungsi ahli Parlimen sebagai penggubal undang-undang negara.

“Untuk menggubal undang-undang, amat penting kita melantik ahli Parlimen yang bijak, berfikiran kritis, berwawasan, faham undang-undang dan Perlembagaan Persekutuan serta mampu berdebat secara profesional dan meyakinkan.

“Saya berani katakan majoriti ahli Parlimen kita sekarang terutama ‘career politician’ yang naik melalui birokrasi parti sendiri tidak memiliki ciri-ciri yang amat kritikal ini,” katanya.

Menurutnya, setiap undang-undang yang dikemukakan kerajaan hanya mempunyai legitimasi selepas ia diterima dan diluluskan oleh semua ahli Parlimen.

Ini juga membuktikan wakil rakyat bukan sahaja mewakili kawasannya untuk menggubal undang-undang di Parlimen, tetapi juga merangkumi kepentingan semua rakyat Malaysia yang akan menerima kesan daripada undang-undang diluluskan kelak.

“Ketiga, ahli Parlimen mempunyai peranan dalam menyemak setiap dasar, belanjawan dan keputusan yang dibuat oleh kerajaan supaya setiap perancangan dibuat benar-benar memberi manfaat kepada rakyat dan negara.

“Tanpa semak dan imbang, risiko dasar tersebut tidak berjaya dilaksanakan dengan menyeluruh adalah tinggi dan boleh memberi kesan kepada rakyat,” katanya.

Maka, beliau berkata, di situlah kepentingannya ahli Parlimen yang dilantik mesti beriman, jujur, ikhlas dalam perjuangan, cintakan tanah air, menghormati identiti sejarah serta Perlembagaan Persekutuan.

“Jika tidak, setiap dasar yang dibuat kerajaan akan tersasar jauh dari dentiti asal dan semangat Perlembagaan seterusnya menghancurkan struktur kenegaraan yang telah dibina sekian lama,” katanya.


PGA 10 Sibu tumpas kegiatan pembalakan haram di Mukah

SIBU, 2 Rabiulawal 1442H, Rabu – Pasukan Gerakan Am (PGA) Batalion 10 Sibu menumpaskan satu kegiatan pembalakan haram di Jalan Engkarabai, Lubok Bemban, Mukah, kira-kira 100km dari sini semalam dan merampas 80 batang balak dan peralatan pembalakan yang keseluruhannya bernilai RM793,500.

Komander PGA Briged Sarawak, SAC Mancha Ata dalam kenyataan hari ini berkata kejayaan itu dicapai dalam serbuan yang dibuat sepasukan anggota PGA Batalion 10 Sibu di bawah Operasi Ops Libas di kawasan berkenaan.

“Pasukan PGA berjaya menahan dua lelaki warga tempatan dan hasil pemeriksaan lanjut menemukan 80 batang kayu balak pelbagai saiz, tiga jengkaut, sebuah lori, seunit gergaji berantai, dua pam air dan satu generator (set penjana elektrik),” katanya.

Tanpa menyatakan lebih lanjut maklumat tangkapan berkenaan, beliau berkata tangkapan dan hasil rampasan itu diserahkan kepada pihak Jabatan Hutan Wilayah Sibu untuk tindakan dan siasatan lanjut di bawah Seksyen 96, Ordinan Hutan Sarawak 2015.

Menurutnya sepanjang tempoh operasi tersebut dari awal tahun ini hingga semalam, rampasan bernilai RM35,917,417 telah dicatatkan melibatkan 149 kes dengan jumlah tangkapan 412 orang, terdiri daripada 182 warga tempatan dan 230 pendatang tanpa izin. – Bernama


Kapal penumpang tenggelam di Selat Bali, 6 ditemui terkorban

JAKARTA, 19 Zulkaedah 1442H, Rabu – Sebuah kapal penumpang yang membawa 41 penumpang dan 12 kru kapal, tenggelam dipercayai akibat arus kuat di Selat Bali, Indonesia pada Selasa.

Menurut kenyataan Badan Nasional Pencarian dan Pertolongan Indonesia (Basarnas), dalam kejadian pukul 7.12 malam waktu Indonesia Timur itu, kapal KMP Yunice dalam perjalanan dari Pelabuhan Ketapang, Banyuwangi di Jawa Timur, menuju Pelabuhan Gilimanuk.

Arus kuat menyebabkan kapal sepanjang 56.5 meter dan 8.6 meter lebar itu terbalik dan tenggelam.

Setakat ini 47 orang berjaya diselamatkan, manakala enam lagi lemas. – Bernama


Pengurus pasar raya dikompaun RM1,000 langgar SOP

BANGI, 6 Jamadilakhir 1443H, Ahad – Pengurus sebuah pasar raya di Perak dikompaun sebanyak RM1,000 atas pelanggaran prosedur operasi standard (SOP) mengikut Akta 342 kerana gagal memastikan penjarakan fizikal membabitkan pengunjung premis.

Kompaun itu susulan video tular berdurasi 11 saat dan 30 saat yang dimuat naik di laman Facebook, memaparkan sekumpulan pelanggan sedang berebut mendapatkan barangan promosi berupa minuman tanpa mengamalkan penjarakan fizikal di sebuah pasaraya di sekitar Sitiawan.

Hasil siasatan Ibu Pejabat Daerah (IPD) Manjung mendapati bahawa kejadian itu berlaku pada 7 Januari lalu, antara jam 9 pagi hingga 9.30 pagi di Can Food Department, Pasaraya Econsave di Jalan Medan Sejahtera, Jalan Lumut, Sitiawan, Perak.

Ketua Polis Daerah Manjung, ACP Nor Omar Sappi berkata, pihak pengurusan pasar raya terbabit telah dipanggil pihak IPD dan Kementerian Kesihatan (KKM) Manjung untuk memberi keterangan bagi membantu siasatan berhubung kejadian berkenaan pada jam 2 petang ini.

“Satu kompaun telah dikeluarkan ke atas pengurus pasar raya tersebut dengan nilai tawaran kompaun RM1,000 atas pelanggaran SOP iaitu gagal memastikan penjarakan fizikal oleh pengunjung di dalam premis di bawah Akta 342.

“Pihak IPD Manjung menasihati orang ramai supaya terus mematuhi SOP yang telah dikeluarkan oleh Majlis Keselamatan Negara (MKN).

“Orang ramai yang mempunyai maklumat berkaitan pelanggaran SOP ini boleh menghubungi bilik Gerakan IPD Manjung di talian 05-6886222 atau mana-mana balai polis yang berhampiran,” katanya.


Ismail Sabri ucap terima kasih dicalon PM untuk PRU15

PUTRAJAYA, 13 Ramadan 1443H, Jumaat – Naib Presiden UMNO, Datuk Seri Ismail Sabri Yaakob berterima kasih kepada partinya kerana mencalonkan dirinya sebagai perdana menteri pada Pilihan Raya Umum ke-15 (PRU15).

Majlis Tertinggi (MT) UMNO yang dipengerusikan Presiden UMNO, Datuk Seri Dr Ahmad Zahid Hamidi semalam sebulat suara mencadangkan Ismail Sabri sebagai calon perdana menteri pada PRU15.

“Saya ucapkan terima kasih kepada presiden (Ahmad Zahid), timbalan presiden (Datuk Seri Mohamad Hasan), ‘Top Five’ dan semua ahli MT kerana secara sebulat suara menyokong saya sebagai calon perdana menteri selepas PRU15 jika Barisan Nasional memenangi pilihan raya nanti,” kata perdana menteri kesembilan itu.

Semasa ditemui media selepas melancarkan Coopmart dan Coop Community Mart (CCM) Koperasi Pudina Putrajaya Bhd di sini hari ini, Ismail Sabri berkata, keputusan MT UMNO itu jelas menunjukkan parti itu masih bersatu.

“Walaupun macam-macam pihak (kata) ada group dan sebagainya dalam UMNO tetapi keputusan semalam jelas menunjukkan bahawa apa yang diperkatakan adalah tidak benar kerana UMNO terus kukuh, solidaritinya kuat, jadi tidak ada kem pun dalam UMNO,” katanya.

Ismail Sabri bagaimanapun tidak tahu bila PRU15 akan diadakan.-  Bernama


PN tetap kukuh walau ada cubaan jatuhkan pemimpin parti: Penganalisis

Oleh Zuhayati Yazid

BANGI, 1 Syaaban 1444H, Rabu – Kepercayaan rakyat terhadap Perikatan Nasional (PN) tetap kukuh meskipun beberapa orang penting dalam parti tersebut dihadapkan ke mahkamah.

Penganalisis politik, Prof Dr Ahmad Atory Hussein menyifatkan, pendakwaan ke atas individu penting dalam PN sebagai cubaan membunuh karier politik individu berkenaan, selain mencalarkan reputasi dan kredibiliti parti.

Namun, tegas beliau, rakyat hari ini tidak mudah ‘termakan’ sebaliknya lebih bijak mencari kebenaran dan keadilan terutama melalui media sosial kini yang berperanan dalam menyalurkan maklumat penting dengan jelas.

“Kalau tujuh atau lapan tahun lalu mungkin rakyat menerima bulat-bulat contohnya ketika Tun Dr Mahathir Mohamad membangkitkan isu 1Malaysia Development Berhad (1MDB), rakyat percaya habis tetapi hari ini rakyat ada pilihan untuk mencari kebenaran tersebut.

“Banyak saluran dan pilihan untuk rakyat hari ini mencari kebenaran dan cubaan menjatuhkan reputasi PN semata-mata hanya untuk mengaburi mata rakyat bahawa PN juga bukan parti yang suci dan bersih,” katanya ketika dihubungi Ismaweb.net, hari ini.

Beliau berkata demikian sebagai mengulas pendakwaan ke atas bekas Ketua Penerangan Bersatu, Wan Saiful Wan Jan dan Timbalan Ketua Bahagian Bersatu Segambut, Adam Radlan bagi pertuduhan kes rasuah bagi projek ‘Central Spine Road’ bernilai RM232 juta.

Mengulas lanjut, Prof Atory berkata, rakyat kini menilai perjuangan politik melalui parti dan bukannya individu semata-mata.

Katanya, walaupun rakyat cuba didedahkan dengan salah laku pemimpin dalam parti tersebut namun perjuangan politik PN tetap menjadi pilihan rakyat.

“Rakyat sudah menerima PN kini sebagai parti yang boleh membantu dan membela nasib orang Melayu dan Islam di negara ini yang sebelum ini ‘ditakluk’ oleh UMNO.

“Rakyat juga sudah terima UMNO hari ini sudah habis taring dan kekuasaan selain tidak mampu membawa perjuangan orang Melayu dan Islam selepas bergabung dengan DAP,” katanya.

Beliau berpandangan, pemerintah hari ini terlalu rakus mengheret pemimpin pembangkang sedangkan individu yang diheret tersebut adalah rakan-rakan seperjuangan dalam politik dan pernah membantu suatu masa dahulu.

Katanya, tidak mustahil tindakan tamak itu hanya akan memakan dirinya sendiri di masa akan datang.


India dan 5 negara Asia Tengah salur bantuan kepada Afghanistan

NEW DELHI, 25 Jamadilakhir 1443H, Jumaat – India dan lima negara Asia Tengah bersetuju membentuk jawatankuasa bagi menyediakan bantuan kepada Afghanistan dalam usaha menangani krisis kemanusiaan dan isu pengiktirafan Taliban.

Deklarasi bersama dibuat selepas sidang kemuncak dan berjaya mencapai kesepakatan bagi menyelesaikan isu Afghanistan.

Ia termasuk pembentukan kerajaan yang inklusif dan boleh memerangi keganasan serta memelihara hak asasi wanita dan kanak-kanak.

Perdana Menteri India, Narendra Modi bersama lima pemimpin turut bersetuju untuk menubuhkan kumpulan kerja bagi membangunkan pelabuhan Chabahar di Iran untuk menyediakan akses laut termasuk ke Afghanistan.

India turut berminat untuk menjadikan Pelabuhan Chabahar, hubungan laut terdekat Iran dengan Lautan Hindi, yang menjadi saingan kepada Gwadar, kira-kira 80 kilometer merentasi sempadan di Pakistan.

Pakistan sebelum ini tidak membenarkan India menggunakan laluan daratnya untuk sampai ke Afghanistan dan negara-negara Asia Tengah berikutan ketegangan yang memuncak sejak Modi berkuasa pada 2014.

Terdahulu, Modi yang menjadi tuan rumah kemuncak bersama pemimpin Kazakhstan, Kyrgyzstan, Tajikistan dan Uzbekistan secara maya. – Agensi


Tun M, Ku Li eloklah bersara demi maruah diri

BANGI, 28 Rabiulakhir 1442H, Isnin – Intipati pengumuman dua veteran politik tanah air, Tun Dr Mahathir Mohamad dan Tengku Razaleigh Hamzah petang tadi mendapat kritikan kebanyakan pengguna di media sosial.

Rata-rata netizen tidak ‘sebulu’ dengan kenyataan Dr Mahathir dan Ku Li yang membayangkan kejatuhan kerajaan Perikatan Nasional (PN) dan pembentukan kerajaan baharu dengan pembabitan dua tokoh berkenaan.

Ternyata pengaruh dan ‘bisa’ dua figura negara itu semakin hilang, apabila netizen menasihatkan mereka untuk bersara dan membiarkan kerajaan sekarang mentadbir negara sehingga penggal berakhir.

“Terlalu lama dah, eloklah pencen demi maruah diri,” tulis Lee Lie.

“Sepatutnya dalam keadaan ini, semua pihak perlu berganding bahu mengatasi masalah negara tanpa mengira fahaman politik. Tetapi, semuanya nak ambil kesempatan, yang menjadi mangsa rakyat,” kata Mohdjefri Yusoh.

“Berhentilah berpolitik, bagi orang muda pula terajui negara. Asyik kayakan kroni sahaja,” tulis Basli Ahmad.

Terdahulu, Dr Mahathir dan Ku Li membayangkan kerajaan di bawah Tan Sri Muhyiddin Yassin bakal hilang majoriti melalui undian Belanjawan 2021 yang dibentangkan untuk bacaan ketiga di Dewan Rakyat esok.

Susulan itu, kedua-dua mereka secara terbuka menyatakan kesepakatan untuk bekerjasama membantu menerajui kerajaan baharu bagi memulihkan semula negara.

Jika kerajaan kalah, Dr Mahathir meminta semua Ahli Parlimen daripada dua pihak mengambil sikap wajar dan bertanggungjawab memastikan nasib rakyat serta negara diletakkan sebagai keutamaan.

“Kalau kerajaan gagal, bukan sebab saya mahu jadi Perdana Menteri dan menteri, tidak. Maknanya dia perlukan kerajaan baharu, 220 Ahli Parlimen perlu memilih kerajaan.

“Kita tidak minta sokongan. Cuma adalah orang datang minta supaya tidak bolehkah lakukansesuatu dibuat untuk kembali jadi negara maju,” katanya dalam sidang media bersama Ku Li, petang tadi.

Muak dengan ‘drama’ politik Malaysia, pemilik akaun Ainnur Fatiha berkata, ahli-ahli politik hanya sibuk berebut kuasa dengan agenda tersendiri, dan bukan serius mengutamakan nasib rakyat.

“Kalau demi rakyat, sepakat luluskan (Belanjawan) sajalah. Tak perlu nak buat ‘havoc’ lagi. Nanti PRU15 bertanding balik,” kata Mohd Redzuan Mohd Noor.

“Jika Ahli Parlimen utamakan rakyat, mereka patut sokong sebulat suara Belanjawan 2021,” kata Samsul Ali Imran.

Dr Mahathir dan Tengku Razaleigh pernah dilabel sebagai seteru politik, hari ini turut mengumumkan kesediaan mereka bekerjasama dalam menawarkan pengalaman masing-masing untuk mencapai matlamat secara bipartisan di atas platform memajukan negara.

Tengku Razaleigh berkata, kerjasama mereka berdua dijalinkan atas dasar prihatin kepada nasib rakyat dan negara.

“Saya berharap perjumpaan kita hari ini akan bermula dengan langkah yang baik, langkah baharu, tidak mementingkan Dr Mahathir atau saya atau sesiapa pun, tetapi mementingkan rakyat lebih daripada segala-galanya,” katanya.


Loh mohon batal pengislaman anak-anak secara sepihak

BANGI, 22 Syaaban 1443H, Jumaat – Seperti dijangka ibu kepada tiga remaja, Loh Siew Hong membuat permohonan membatalkan pengislaman anak-anaknya yang ditukarkan secara sepihak oleh bekas suaminya.

Pemohonan semakan kehakiman berkenaan difailkan oleh Loh di Mahkamah Tinggi Kuala Lumpur, petang ini.

Peguam Loh, Dr Shamsher Singh Thind mengesahkan, pihaknya menamakan Pendaftar Muallaf Perlis, Majlis Agama Islam dan Adat Istiadat Melayu Perlis (Maips), Mufti Perlis, Datuk Dr Mohd Asri Zainul Abidin dan kerajaan negeri sebagai responden.

Katanya, semakan itu perlu dibuat selepas Maips baru-baru ini memohon untuk mencelah prosiding perceraian Loh dan Muhammad Nagahswaran Muniandy.

“Loh terpaksa memfailkan permohonan ini kerana Maips telah memohon untuk mencelah dalam prosiding keluarga yang dimuktamadkan untuk meminda perintah hak penjagaan.

“Dia terpaksa memfailkan permohonan ini kerana Maips bertindak atas anggapan bahawa kanak-kanak itu beragama Islam,” katanya seperti dipetik Malaysiakini, hari ini.

Sebelum ini, Maips memohon mendapat akses bagi memberikan bantuan, panduan dan pendidikan Islam kepada tiga anak-anak Loh ketika di bawah jagaannya yang bukan beragama Islam.

Menerusi permohonan semakan kehakiman itu, Loh turut memohon satu perintah certiorari untuk membatalkan pendaftaran penukaran agama anak-anaknya oleh Pendaftar Muallaf Perlis bertarikh 7 Julai 2020.

Selain itu, dia turut memohon beberapa pengisytiharan mahkamah antaranya Muhammad Nagahswaran tidak layak menukar agama anak-anak mereka kepada Islam berdasarkan peruntukan undang-undang.

Loh juga memohon perisytiharan bahawa enakmen negeri Perlis – yang membenarkan ibu bapa tunggal mengislamkan anak di bawah umur tanpa kebenaran ibu bapa yang lain – adalah tidak sah dari segi Perlembagaan.

Pada 21 Februari, Mahkamah Tinggi Kuala Lumpur membenarkan permohonan habeas corpus oleh Loh untuk disatukan semula dengan tiga anaknya.


872,058 kanak-kanak Malaysia lengkap vaksinasi COVID-19

KUALA LUMPUR, 3 Syawal 1443H, Rabu – Seramai 872,058 atau 24.6 peratus kanak-kanak berumur lima hingga 11 tahun di Malaysia telah melengkapkan vaksinasi di bawah Program Imunisasi Kebangsaan Kanak-Kanak (PICKids) setakat semalam.

Berdasarkan laman web COVIDNOW, sebanyak 1,537,013 atau 43.3 peratus kanak-kanak dalam kumpulan sama telah menerima sekurang-kurangnya satu dos vaksin.

Bagi remaja berumur 12 hingga 17 tahun, seramai 2,894,793 atau 93 peratus telah lengkap vaksinasi manakala 2,992,466 atau 96.1 peratus menerima sekurang-kurangnya satu dos vaksin.

Sejumlah 16,036,202 atau 68.2 peratus golongan dewasa telah menerima dos penggalak manakala 22,967,290 atau 97.6 peratus telah lengkap dua dos dan 23,243,513 atau 98.8 peratus menerima sekurang-kurangnya satu dos vaksin.

Sebanyak 1,473 dos vaksin COVID-19 harian diberikan semalam melibatkan 200 dos pertama, 1,041 dos kedua dan 232 dos penggalak, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) sebanyak 70,329,975.

Sementara itu, menurut portal GitHub Kementerian Kesihatan, sembilan kematian akibat COVID-19 dilaporkan semalam dengan dua kes dilaporkan masing-masing di Kedah dan Perak manakala Johor, Pahang, Pulau Pinang, Sarawak dan Selangor, masing-masing merekodkan satu kes.- Bernama


Dua pelajar Melayu antara 10 terbaik dunia dalam peperiksaan ACCA

KUALA LUMPUR, 7 Ramadan 1442H, Isnin – Dua pelajar Pusat Perakaunan Profesional Malaysia (MyPAC) berjaya menempatkan diri dalam kalangan 10 teratas pada peperiksaan Persatuan Akauntan Bertauliah Berkanun (ACCA) bulan lepas.

Menurut kenyataan MyPAC hari ini, Nurul Fatin Nabihah Hamdan, 25, dan Siti Naziah Mohamad Nazid, 21, yang masing-masing daripada keluarga B40, adalah antara 92,000 calon dari seluruh dunia yang menduduki sesi peperiksaan pada Mac 2021.

Nurul Fatin Nabihah berjaya menduduki tempat pertama di Malaysia dan ketujuh dunia bagi kertas Strategic Business Reporting (SBR). Beliau adalah lulusan Sarjana Muda Perakaunan (Kepujian) daripada Universiti Teknologi Mara.

Menurut kenyataan itu, Nurul Fatin Nabihah memutuskan untuk memperoleh kelayakan perakaunan profesional bagi meningkatkan peluangnya mendapat pekerjaan, dan menerusi bantuan MyPAC, beliau menerima biasiswa daripada Yayasan Sime Darby dan memulakan program ACCA pada September 2020.

Berikutan penguatkuasaan Perintah Kawalan Pergerakan (PKP), beliau meneruskan pengajian di rumahnya di Terengganu.

Hanya berbekalkan telefon bimbit, beliau juga lulus satu lagi kertas iaitu Advanced Taxation (ATX) pada peperiksaan itu, bermakna beliau hanya ada dua lagi kertas pada peringkat ‘Strategic Professional’ serta dijangka menamatkan kelayakan ACCA beliau pada September ini.

MyPAC berkata, Siti Naziah pula berjaya menduduki tempat pertama di Malaysia dan kesembilan di dunia bagi kertas Audit and Assurance, serta mula menimbang secara serius peluang kerjaya sebagai akauntan profesional selepas menghadiri sesi taklimat MyPAC di Maktab Rendah Sains MARA Kuala Kangsar.

Belajar di rumah di Perak sepanjang PKP adalah cabaran bagi Siti Naziah, berikutan beliau sering gagal dalam ujian yang diberikan oleh pensyarah serta hampir berputus asa.

Bagaimanapun, hasil motivasi dan nasihat rakan baik serta kaunselor di MyPAC, beliau dapat kembali fokus sehingga mampu lulus kertas peperiksaan yang diambil dan memperoleh markah tertinggi di negara ini. Beliau masih mempunyai empat kertas untuk diselesaikan dan dijangka menamatkan kelayakan ACCA pada Mac 2022.

Ketua Pegawai Eksekutif MyPAC Datuk Zaiton Mohd Hassan menyifatkan kejayaan dua pelajar terbabit yang juga anak keluarga B40 dan golongan asnaf, adalah bukti bahawa golongan itu mampu memperoleh kelayakan profesional, jika diberi peluang dan bimbingan.

Beliau berkata, MyPAC akan terus bekerjasama rapat dengan pelbagai syarikat korporat dan pihak berkuasa zakat bagi memilih dan membiayai pelajar daripada keluarga kurang bernasib baik yang layak, untuk mendapatkan kelayakan perakaunan profesional seperti ACCA dalam usaha meningkatkan bilangan akauntan profesional bumiputera.

Zaiton berkata, kejayaan MyPAC juga adalah hasil sokongan Kementerian Kewangan sejak 2018.

“Keyakinan Kementerian Kewangan terhadap MyPAC mendorong kami untuk meningkatkan lagi usaha dalam menambah jumlah akauntan profesional bumiputera, sekali gus menyokong pertumbuhan negara pada masa depan,” katanya. -Bernama


Kongsi data boleh tingkatkan kefahaman rakyat mengenai COVID-19

BANGI, 26 Rabiulawal 1442H, Khamis – Tafsiran data daripada pelbagai pihak berkepentingan akan membantu kefahaman masyarakat mengenai pandemik COVID-19, kata Naib Presiden UMNO, Datuk Seri Mohamed Khaled Nordin.

Justeru, beliau bersetuju dengan gesaan Akademi Perubatan Malaysia (AMM) supaya kerajaan meningkatkan perkongsian data dengan penyelidik, organisasi profesional kesihatan dan badan rasmi lain, yang boleh menyokong usaha me lawan wabak COVID-19.

Mohamed Khaled menyifatkan, alasan tidak mahu perkongsian data berkenaan disalah tafsirkan adalah dangkal, walhal sekarang dianggap sebagai ‘zaman maha data’.

“Ini adalah zaman maha data. Pelbagai tafsiran data oleh pelbagai pihak berkepentingan akan memperluaskan kefahaman terhadap pandemik ini.

“Pandemik ini tidak akan dapat dikalahkan dalam persekitaran pembasmian yang datanya ‘opaque’, terpencil dan ditafsirkan secara sehala oleh hanya satu pihak yang kapasitinya sendiri adalah terhad,” katanya dalam kenyataan, hari ini.

Terdahulu, AMM meminta kerajaan menilai semula Perintah Kawalan Pergerakan Bersyarat (PKPB) yang dikuatkuasakan di kebanyakan negeri ketika ini, selain mencari kaedah lain untuk memutuskan jangkitan COVID-19.

Badan yang mewakili 11 kolej dan 15 pakar perubatan itu berkata, pelaksanaan PKPB yang berlanjutan mengakibatkan kesan lebih buruk terhadap ekonomi dan rakyat.

Walhal, hanya Negeri Sembilan mencatatkan kadar tinggi, diikuti Putrajaya, Selangor, Pulau Pinang sementara Kedah, Perak serta yang lain masih rendah bagi populasi 100,000 penduduk.

“Adalah lebih baik PKPB ini dilakukan secara bersasar bagi zon yang mencatatkan jangkitan tinggi dan Kementerian Kesihatan mempunyai pengalaman yang baik sejak sembilan bulan lalu dalam mengawal jangkitan dan rekod prestasi cemerlang itu harus diteruskan,” katanya.

Pelaksanaan PKPB di Selangor, Kuala Lumpur, Putrajaya dan Sabah disambung hingga 6 Disember ini.

Pada masa sama, kerajaan turut mengumumkan PKPB di semua negeri lain kecuali Pahang, Kelantan dan Perlis.


Taasub kepada kebenaran, bukan manusia

JANGAN berselindung di sebalik misi bantuan kemanusiaan untuk kepentingan diri. Sepandai-pandai tupai melompat, akhirnya ke tanah jua nanti. Percayalah.

Saya mengikuti secara dekat kontroversi beberapa isu terkini dan sebelumnya. Banyak juga yang saya tahu daripada sumber yang boleh dipercayai sebelum ini, termasuk pihak berkuasa, cuma mengambil pendekatan berdiam diri itu lebih baik.

Namun, mutakhir ini, menjadi terpanggil untuk bercakap sedikit, apabila melihat watak manusia yang mula meragukan. Lebih-lebih lagi ramai sahabat saya, termasuk Firdaus Wong, memberikan bukti-bukti yang sukar untuk saya tolak, selain daripada pemerhatian sendiri.

Harapan saya adalah biarlah setiap pendakwah, termasuk pemimpin (parti) politik, yang melakukan apa juga kerja-kerja kebajikan, benar-benar membawa imej Islam ini, ikhlas dalam perjuangan. Bukannya berpura-pura, penuh hipokrit, kerana yang akan menerima padahnya nanti, selain diri sendiri, lebih besar lagi adalah agama suci kita.

Ingat! Kamu akan dipertanggungjawabkan dengan apa yang kamu buat. Jika tidak di dunia, di akhirat sudah pasti. Namun, saya percaya, di dunia pun kita akan dapat lihat akan kebenarannya, kerana ada pepatah berkata, sepandai-pandai tupai melompat, akhirnya ke tanah juga.

Apa iktibar yang kita pelajari daripada semua yang berlaku ini?

Pertama, jangan taksub kepada manusia atau individu (parti) tertentu, tetapi kepada kebenaran, tidak kira siapa. Neraca kita adalah apa yang benar, apa yang salah, bukan siapa atau siapa yang benar, siapa yang salah.

Jangan kerana terlalu suka kepada seseorang, sehingga tidak nampak, antara hak dan batil. Kita ada akal yang Allah kurniakan, nilaikan dengan mata hati. Seperti mana artikel yang saya sebelum, berjubah, berkopiah, bersongkok, tidak semestinya tidak rasuah, salah laku dan salah guna kuasa.

Saya cukup bimbang dengan trend yang berlaku hari ini, pantang dikritik dan disentuh sedikit figura-figura tertentu, maka akan ‘diserang’ oleh pentaksub-pentaksub ini. Ini bukan cara kita. Nilai dahulu, apa yang benar, apa yang salah. Jangan tengok siapa dahulu.

Taksub sehingga tidak dapat membezakan mana benar, mana salah, adalah sangat bahaya.
Mempertahankan sesuatu tanpa menoleh lagi. Al-Quran memberi peringatan terhadap mereka yang terlampau taksub kepada orang tertentu yang menjurus kepada kebatilan dan kesesatan (al-Ahzab:67)

Taksub atau fanatik ini juga merentas setiap anutan agama bukan sahaja di dalam Islam. Setiap agama ada golongan yang taksub. Dalam kata lain, taksub juga boleh menyebabkan huru-hara dalam masyarakat.

Mereka yang taksub boleh bertindak ganas bagi mempertahankan anutan dan apa yang mereka bawa walau salah. Ingatan sekali lagi, taksub kepada kebenaran, bukan orang.

Kedua, dalam kerja-kerja dakwah atau kebajikan ini, elakkan penonjolan atau publisiti diri secara berlebihan, sehingga ‘over’. Pastikan tangan kanan yang memberi, seolah-olah tangan kiri tidak tahu.

Penonjolan berlebihan inilah juga menyumbang kepada taksub dan riyak. Berpada-pada. Bukan semua perkara perlu dicerita, sehingga hal-hal peribadi, suami isteri dan anak pinak pun nak ditunjukkan juga. Kena ada rasa malu sikit.

Kami, orang-orang lama, juga ‘popular’ hingga kini, bagi ceramah motivasi sana sini, masuk keluar tv, lakukan kerja-kerja amal sehingga kini, tetapi tidaklah se’over’ ini. Tidak juga kami jadi kaya dengan kerjaya ini. Tetapi, Alhamdulilah, kini ada orang jadi kaya. Semoga Allah memberkati.

Ketiga, dalam dakwah dan kebajikan, elakkan gunakan perkataan ‘saya’ terlalu kerap. Saya akan bantu, saya punya duit, semuanya, saya, saya, saya…tetapi gunakan bahasa yang lebih lunak, kita atau kami.

Apabila menggunakan perkataan saya atau aku, seolah-olah semua itu datang daripada diri sendiri. Sedangkan, kebenarannya, tidak sedemikian.

Orang akan menilai, terlalu kayakah kamu? Bisnes tidaklah sehebat mana? Tidak pula selaku mana? Mana datangnya duit, kalau bukan daripada sumbangan luar atau orang ramai. Lebih-lebih lagi musim wabak ini.

Semua bisnes terjejas. Duit datang dari mana? Takkan duit datang dari langit. Kalau duit itu datang daripada derma orang, maka elakkan guna perkataan saya. Kena elakkan lembu punya susu, sapi punya nama.

Keempat, setakat yang saya tahu, mana-mana kerja kebajikan, boleh dikatakan rata-rata sumber kewangan datang daripada sumbangan orang ramai, sama ada syarikat atau individu, melalui NGO yang ditubuhkan.

Jadi, sumbangan atau derma itu adalah amanah. Tidak boleh dibelanjakan sesuka hati. Perlu dijaga dengan baik dan profesional. Tidak boleh semberono. Semua akaun ini perlu diauditkan, supaya tidak berlaku salah laku dan salah guna kuasa. Orang ramai atau penderma berhak tahu ke mana wangnya dibelanjakan.

Tanggungjawab mengurus NGO dan melakukan kebajikan, bukan setakat mengirim gambar dan meraih sokongan awam tetapi ia amanah yang akan ditanya di hadapan Allah kelak. Pengurusan keluar masuk sumbangan mesti direkodkan dengan rapi dan diaudit.

Kelima, figura-figura yang terlibat dalam kerja-kerja kebajikan ini, sedaya upaya hendaklah elakkan diri daripada skandal, terutama skandal berkaitan tiga “TA” Wanita, harta dan takhta. Berdasarkan kepada bukti-bukti yang ditunjukkan, bukan sahaja memeranjatkan malahan amat menakutkan kerana ia menjijikkan. Saya cukup berharap semua itu tidak benar?

Saya amat berharap, individu atau NGO yang melakukan kerja-kerja amal ataupun kemasyarakatan perlu melakukannya bukan untuk kepentingan peribadi. Janganlah berlaku dimulut, kalimah Allah tidak lekang, tetapi lain ceritanya di belakang. Kita takut menimbulkan fitnah kepada agama.

Iktibar daripada semua kontroversi ini, elok rasanya sebuah badan bebas atau pihak berkuasa perlu dimasuk untuk memantau mana-mana figura atau ahli politik yang menubuhkan NGO untuk tujuan amal.

Ini amat perlu bagi mengelakkan persepsi bahawa ia bergerak atas kepentingan peribadi dan peruntukan yang tidak sampai kepada kumpulan sasar. Lebih-lebih lagi apabila kita membawa imej agama, dibibir tidak pernah putus menyebut kalimah Allah. Perkara yang paling saya takut, menjadi fitnah kepada agama suci ini, disebabkan oleh tangan-tangan kita.

Justeru, dengan adanya pemerhati ini, dapat menyelamatkan mereka yang diperangkap dan teraniaya. Biasalah, kadang-kadang orang yang kena tangkap ada yang kena perangkap. Begitu juga sebaliknya. Ada juga yang teraniaya, tiada siapa yang membelanya.

Kepada kita semua, ingat pesan orang tua, ingat pertolongan orang kita, lupakan pertolongan kita pada orang. Ingat salah kita pada orang, lupakan salah orang pada kita. Ikhlaslah dalam perjuangan.

Prof Dr Mohd Ridhuan Tee Abdullah


Kes wanita dimurtadkan ke agama Hindu dalam siasatan pihak polis

PUTRAJAYA, 9 Rejab 1442H, Ahad – Jabatan Perdana Menteri (Hal Ehwal Agama) memandang serius video tular yang memaparkan pengakuan seorang lelaki bukan Islam mengaku memurtadkan seorang wanita Islam ke agama Hindu.

Menterinya, Datuk Seri Dr Zulkifli Mohamad Al-Bakri berkata, pihaknya difahamkan kes berkenaan sedang dalam siasatan dan tindakan pihak Polis Diraja Malaysia (PDRM).

Sehubungan itu, beliau meminta orang ramai memberikan sepenuh kepercayaan kepada pihak berkuasa untuk tindakan sewajarnya.

Terdahulu, sebuah video dimuat naik di saluran Youtube, memaparkan seorang lelaki bukan Islam mengaku memurtadkan seorang wanita Islam sebelum mengahwininya.

Lelaki itu memberitahu, cara untuk lelaki bukan Islam mengahwini wanita Islam adalah dengan menukarkan agama mereka di negara lain seperti Indonesia, Singapura atau India terlebih dahulu.

Video dalam bahasa Tamil itu tersebar dan disertakan dengan sari kata bahasa Melayu.

Mengulas perkara itu, Dr Zulkifli menjelaskan kedudukan Islam sebagai agama Persekutuan adalah terjamin dalam Perkara 3 Perlembagaan Persekutuan, manakala Perkara 11 Perlembagaan Persekutuan mengiktiraf hak dan kebebasan beragama untuk penganut agama Islam dan agama-agama lain di Malaysia, termasuklah hak untuk menganutinya dan mengamalkannya.

“Namun begitu, penyebaran agama selain Islam kepada umat Islam adalah tertakluk kepada Perkara 11(4) Perlembagaan Persekutuan. Fasal ini memberi kuasa kepada kerajaan negeri untuk menggubal undang-undang bagi mengawal penyebaran agama lain kepada orang Islam.

“Perkara ini termasuk mengekang sebarang cubaan untuk memujuk, membawa atau mengajak orang Islam keluar dari agamanya sama ada melalui dakyah, perkahwinan atau apa jua cara sekalipun,” katanya dalam satu kenyataan, hari ini.

Dr Zulkifli menjelaskan, hampir semua negeri di Malaysia mempunyai Enakmen Kawalan dan Sekatan Pengembangan Agama Bukan Islam Kepada Orang Islam, yang digubal berdasarkan punca kuasa pada Perkara 11(4) Perlembagaan Persekutuan.

Pada masa sama, Dr Zulkifli berkata, beliau difahamkan bahawa Akta Kawalan dan Sekatan Pengembangan Agama Bukan Islam Kepada Orang Islam bagi Wilayah Persekutuan kini dalam proses akhir penggubalan.

“Ini antara keutamaan kerajaan dalam memperkasa perundangan syariah di Malaysia.

“Selain daripada penguatkuasaan undang-undang kerajaan juga mengambil berat aspek dakwah dan pendidikan dalam menangani isu-isu berkaitan pengukuhan akidah,” katanya.

Dr Zulkifli yang juga Pengerusi Jawatankuasa Keharmonian Antara Penganut Antara Agama (HARMONI) berkata, beliau akan berusaha untuk memastikan sebarang polemik berkaitan agama akan diselesaikan dengan baik dan berhemah.

“Saya meminta semua pihak menghormati antara satu sama lain serta tidak bertindak menyalahi lunas perundangan terutama dalam perkara yang menyentuh sensitiviti agama dan hubungan antara kaum supaya keharmonian kaum dan agama terus terpelihara di negara yang penuh barakah ini,” katanya.

Semalam, seorang wanita yang mengaku warga Indonesia dan meninggalkan agama Islam untuk berkahwin dengan suaminya bukan Islam dilaporkan membuat permohonan maaf dalam satu klip video berdurasi 3 minit 30 saat yang tular di media sosial.

Wanita terbabit mendakwa, dia dimurtadkan atau keluar daripada Islam di negara asalnya iaitu Indonesia.

“Tolong, maafkan suami saya. Kami punya anak kecil lagi…tolonglah. Bersujud di kaki kalian semua pun tak ada masalah.

“Anak saya masih kecil, masih memerlukan ayah. Mungkin kalau semua orang dah maafkan, kita janji kita takkan buat video tentang agama semua itu,” katanya.


Tun M mahu teruskan saman, Anwar jawab jumpa di mahkamah

BANGI, 27 Ramadan 1444H, Selasa – Tun Dr Mahathir Mohamad akan meneruskan saman terhadap Datuk Seri Anwar Ibrahim ekoran tidak menarik balik fitnah dan meminta maaf berhubung tuduhan menyalah guna kuasa bagi memperkaya keluarganya.

Dalam tulisan di Facebooknya semalam, Dr Mahathir berkata, tindakan saman diambil kerana Anwar masih meneruskan fitnahnya meskipun sudah menjadi Perdana Menteri.

Justeru, beliau meminta Anwar untuk menarik balik semua tuduhan itu atau tidak teragak-agak untuk mengambil tindakan undang-undang ke atasnya.

“Hari ini (17 April) hari terakhir untuk Datuk Seri Anwar dan peguamnya menjawab surat dari peguam saya yang memintanya untuk menarik balik fitnah dan meminta maaf kerana menuduh saya menyalah guna kuasa untuk memperkaya keluarga.

“Jika tidak, saya telah arah peguam saya untuk teruskan tindakan undang-undang tersebut,” katanya.

Menurut Dr Mahathir, beliau turut dimaklumkan bahawa Anwar ketika berdialog dengan pelajar-pelajar universiti mendakwa bahawa beliau tidak mahu bergaduh dengan bekas Perdana Menteri itu.

“Ini agak pelik. Dia fitnah saya bermacam-macam selama berpuluh tahun. Masa itu pun bila minta tunjuk bukti, tak ada satu pun bukti yang dia tunjuk walaupun dengar cerita ada berkotak-kotak bukti dalam simpanannya.

“Saya tidak ambil tindakan kerana saya anggap ianya perbuatan seseorang yang terdesak kerana terlampau mahu jadi Perdana Menteri.

“Tetapi hari ini, apabila dia dah jadi Perdana Menteri dia masih teruskan fitnah. Jadi saya minta tarik balik dan jika tidak saya ambil tindakan undang-undang. Itulah yang saya lakukan, jadi siapa yang cari gaduh?,” katanya.

Susulan kenyataan itu, Anwar menerusi peguamnya dilaporkan bersedia bersemuka dengan Dr Mahathir di mahkamah bagi menjawab segala dakwaan dikemukakan.

Tetuan Thomas Philip yang mewakili Anwar berkata, anak guamnya menafikan segala dakwaan dan kandungan notis tuntutan dikemukakan berhubung pernyataan fitnah dibuat Anwar pada Kongres Nasional Khas PKR.

“Dalam hal ini, anak guam kami bersedia menjawab sebarang dakwaan (jika ada) di mahkamah dan bukan melalui surat menyurat sekiranya anak guam tuan (Mahathir) ingin meneruskan tindakan guaman,” katanya seperti dilapor Free Malaysia Today (FMT).


Bajet 2023, isu banjir dan ekonomi cabaran terbesar kerajaan

BANGI, 1 Rabiulawal 1444H, Rabu – Sekiranya kerajaan dipimpin Datuk Seri Ismail Sabri gagal menangani permasalahan rakyat, tidak mustahil kerajaan baharu akan dipilih pada Pilihan Raya Umum ke-15 (PRU15) nanti.

Setiausaha Agung BERJASA, Ir Ts Muhammad Lukman Al Hakim Mohamad berkata, cabaran terbesar kerajaan yang terdekat ialah Bajet 2023, musim banjir serta kemungkinan kemelesetan ekonomi – yang dijangka berlaku tahun hadapan.

Justeru, kerajaan Keluarga Malaysia harus membuktikan kemampuan mereka mengurus ketiga-tiga perkara ini bagi mengembalikan kepercayaan rakyat yang semakin menipis.

“Ini ialah perjuangan hidup mati.

“Jika gagal, rakyat akan memilih kerajaan baharu yang lebih baik dalam PRU15 akan datang,” katanya dalam kenyataan hari ini.

Sebelum ini, penganalisis menjangkakan, Malaysia berdepan persekitaran amat mencabar tahun hadapan dengan ekonomi berkembang perlahan.

Bagaimanapun ia tidak sehingga berlaku kemelesetan meskipun ekonomi Amerika Syarikat (AS) diramal menguncup.

Ketua Penyelidik TA Securities Holdings Bhd, Kaladher Govindan berkata, pihaknya tidak menjangkakan kemelesetan berikutan sokongan daripada kepelbagaian ekonomi negara ini, di samping persekitaran kadar inflasi yang rendah disokong oleh subsidi kerajaan dan pemulihan ekonomi domestik.

Katanya, sememangnya, tidak dapat dinafikan bahawa salah satu sebab utama untuk penilaian lebih rendah membabitkan Indeks FBM KLCI berbanding negara serantau adalah ketidakpastian politik domestik dan kekurangan hala tuju strategik.

“Dengan semua parti politik utama di Semenanjung mempunyai pengalaman mengemudi Kerajaan Persekutuan secara bersendirian atau menerusi pakatan sebelum ini, kami tidak menjangkakan perubahan ketara dalam dasar ekonomi selepas PRU15, tidak kira siapa yang menang.

“Justeru, secara asasnya, saham kitaran kukuh yang murah dan menawarkan potensi pertumbuhan yang baik sepatutnya kekal dalam radar pelaburan walaupun terdapat daya tarikan semasa untuk (saham) defensif,” katanya.


JKNK siasat insiden pesakit warga emas terjatuh dari tingkat 1 HRPZ II

KOTA BHARU,  5 Ramadan 1443H, Khamis – Jabatan Kesihatan Negeri Kelantan (JKNK) memandang serius insiden seorang pesakit warga emas terjatuh dari tingkat satu bangunan Pusat Rawatan Harian (ACC)  Hospital Raja Perempuan Zainab II (HRPZ II) hari ini.

Pihak pengurusan HRPZ II sedang menjalankan siasatan serta mengambil langkah-langkah yang sewajarnya bagi mengelakkan insiden sama berulang.

Lelaki warga emas berusia 66 tahun itu terjatuh dari tingkat satu di bangunan Pusat Rawatan Harian (ACC) Hospital Raja Perempuan Zainab II (HRPZ II), di sini, pukul 10.40 tadi.

Pengarah Jabatan Kesihatan Negeri Kelantan (JKNK), Datuk Zaini Husin berkata, ketika kejadian pesakit itu sedang mendapatkan rawatan di premis berkenaan.

“Code Blue telah diaktifkan dan pesakit telah dibawa ke Jabatan Kecemasan dan Trauma HRPZ II untuk rawatan kecemasan. Ketika ini, pesakit masih lagi diberi rawatan di jabatan berkenaan,” katanya dalam satu kenyataan, hari ini. – Bernama


71 juta penduduk dunia miskin akibat perang Russia-Ukraine

GENEVA, 19 Rabiulawal 1444H, Ahad – Kira-kira 71 juta orang berdepan kemiskinan akibat perang berterusan antara Russia-Ukraine, menurut Program Pembangunan Pertubuhan Bangsa-Bangsa Bersatu (UNDP).

UNDP dalam laporannya berkata, kesan perang terhadap harga makanan dan tenaga dijangka meningkatkan jumlah penduduk miskin di dunia.

Menurut laporan mengenai kesan perang Russia-Ukraine, kira-kira 51 juta orang jatuh di bawah garis kemiskinan dalam tiga bulan pertama konflik yang bermula pada 24 Februari lalu.

Selain meningkatkan jumlah orang miskin di dunia kepada sembilan peratus, perang juga menyebabkan pendapatan harian sekitar 20 juta orang jatuh di bawah garis kemiskinan AS$3.20 di negara berpendapatan rendah-sederhana.

Sementara itu, pandemik COVID-19 juga mengakibatkan sehingga 163 juta orang jatuh di bawah paras kemiskinan tahun lalu.

Bank Dunia menganggarkan bahawa tahun ini angka berkenaan akan meningkat sebanyak 75 hingga 95 juta.

Bahkan, inflasi makanan dijangka terus menekan golongan miskin, sementara dianggarkan dua pertiga daripada pendapatan per kapita akan dibelanjakan untuk peruntukan makanan di negara berpendapatan rendah.

Manakala, kadar ini dijangka mencapai satu perempat daripada pendapatan di negara maju.

Bank Dunia berkata, ia merancang untuk mengurangkan nisbah golongan miskin kepada tiga peratus menjelang 2030 sebagai sasaran sukar dicapai berdasarkan unjuran pra-pandemik. – Agensi


Malaysia tandatangani dua perjanjian angkasa lepas antarabangsa

KUALA LUMPUR, 9 Muharam 1444H, Ahad – Malaysia telah menandatangani dua daripada lima perjanjian atau konvensyen angkasa lepas antarabangsa berkaitan angkasa di bawah Pertubuhan Bangsa-Bangsa Bersatu (PBB) yang bertujuan melindungi dan menjaga keselamatan serta kedaulatan negara.

Kementerian Sains, Teknologi Dan Inovasi (MOSTI) dalam kenyataan hari ini berkata dua perjanjian atau konvensyen yang telah ditandatangani ialah ‘Treaty on Principle Governing the Activities of States in the Exploration and Use of Outer Space, Including the Moon and Other Celestial Bodies, 1967 (OST 1967)’ dan ‘Agreement on the Rescue of Astronauts, the Return of Astronauts and the Return of Objects Launched into Outer Space, 1968 (ARRA 1968)’.

“Proses meratifikasi atau menganggotai kesemua perjanjian atau konvensyen itu sedang dipertimbangkan selaras dengan kepentingan negara,” menurut kenyataan itu.

Menurutnya keanggotaan Malaysia dalam Pertubuhan United Nation-Committee on the Peaceful Uses of Outer Space (UNCOPUOS) sejak tahun 1994 menunjukkan komitmen negara untuk melaksanakan tanggungjawabnya dalam sektor angkasa di peringkat antarabangsa.

“Komitmen negara ini telah dibuktikan melalui pewartaan Akta Lembaga Angkasa Malaysia 2022 [Akta 834] pada 25 Januari 2022.

“Akta 834 ini membolehkan kerajaan melalui MOSTI menimbangkan tindakan yang perlu bagi meratifikasi kesemua perjanjian atau konvensyen antarabangsa berkaitan angkasa, selaras dengan keutamaan dan kepentingan negara,” katanya.

Menurut kenyataan itu tiga lagi perjanjian atau konvensyen antarabangsa berkaitan angkasa yang belum ditandatangani ialah ‘Convention on International Liability for Damage Caused by Space Objects, 1972 (LIAB 1972)’; ‘Convention of Registration of Objects Launched into Outer Space, 1975 (REG 1975)’ dan Agreement Governing the Activities of State on the Moon and Other Celestial Bodies, 1979 (MOON 1979). – Bernama


Syarikat wajib laksana ujian RTK Antigen setiap 2 minggu

KUALA LUMPUR, 6 Muharram 1443H, Ahad -Syarikat wajib melaksanakan Kit Ujian Pantas (RTK) Antigen seperti mana yang diluluskan Kementerian Kesihatan Malaysia melalui kaedah ujian kendiri atau di fasiliti kesihatan setiap dua minggu bagi pekerja yang hadir ke premis.

Kementerian Perdagangan Antarabangsa dan Industri (MITI) berkata, langkah tersebut merupakan tambahan kepada Prosedur Operasi Standard (SOP) sedia ada sebagai langkah proaktif untuk mengekang penularan COVID-19 dalam kalangan pekerja.

Dalam satu kenyataan hari ini, ia berkata SOP semasa seperti penjarakan fizikal, pemakaian pelitup muka dan lain-lain adalah masih terpakai dan wajib dilaksanakan syarikat.

“Kerajaan ingin mengingatkan kewajipan syarikat-syarikat untuk mematuhi SOP sepenuhnya dan ketidakpatuhan adalah satu kesalahan undang-undang yang boleh dikenakan tindakan perundangan termasuk kompaun atau penutupan operasi syarikat untuk tempoh tertentu,” jelas kementerian itu.

Terdahulu, Perdana Menteri Tan Sri Muhyiddin Yassin mengumumkan 11 aktiviti ekonomi dalam sektor perdagangan dan pengedaran termasuk kedai gunting rambut, dibenarkan kembali beroperasi dalam Fasa 1 Pelan Pemulihan Negara (PPN), berkuat kuasa 16 Ogos.

Bagaimanapun, terdapat prosedur-prosedur SOP kesihatan tambahan yang mesti dipatuhi bagi kedai pakaian, fesyen dan aksesori; kedai barang kemas; serta kedai gunting rambut dan pusat/salun kecantikan (perkhidmatan gunting rambut asas sahaja).

MITI berkata selain itu syarikat perlu membuat pengisytiharan kadar vaksinasi lengkap pekerja yang sebenar di Sistem Pengurusan Pintar COVID-19 (CIMS) 3.0
Selepas pengisytiharan, syarikat boleh secara terus memuat turun surat kelulusan beroperasi yang baharu.

“Akses ke CIMS 3.0 untuk pengisytiharan ini adalah terhad kepada sektor pembuatan sahaja.

“Pengesahan mengenai kadar vaksinasi pekerja akan dibuat melalui semakan dengan pihak Badan Bertindak Imunisasi COVID-19 (CITF) Kementerian Sains, Teknologi dan Inovasi (MOSTI),” katanya.

Lawatan verifikasi secara berkala turut akan dilaksanakan oleh anggota penguatkuasa ke atas syarikat-syarikat sektor pembuatan, tambah kementerian itu.
-Bernama